Programul Regional Nord-Est 2021-2027

**GHIDUL SOLICITANTULUI DE FINANȚARE**

Colaborare interregională VInnovate



**PRIORITATEA 1**

NORD-EST – O REGIUNE MAI COMPETITIVĂ, MAI INOVATIVĂ

**OBIECTIV SPECIFIC** **(1.1)**

DEZVOLTAREA ȘI CREȘTEREA CAPACITĂȚILOR DE CERCETARE ȘI INOVARE ȘI ADOPTAREA TEHNOLOGIILOR AVANSATE

**OPERAȚIUNE 4**

FINANȚAREA PROIECTELOR CU PROMOTORI PRIVAȚI, CARE ASIGURĂ SINERGIE CU ALTE PROGRAME UE ADMINISTRATE DIRECT DE COMISIA EUROPEANĂ ȘI PARTICIPAREA LA INIȚIATIVE DE COOPERARE INOVATIVĂ INTERREGIONALĂ EUROPENE

**APEL 1**

**PR/NE/2024/P1/RSO1.1/1/4 -VINNOVATE**

**CUPRINS**

[**1.** **PREAMBUL, ABREVIERI ȘI GLOSAR** 6](#_Toc178149753)

[**1.1.** **Preambul** 6](#_Toc178149754)

[**1.2.** **Abrevieri** 7](#_Toc178149755)

[**1.3.** **Glosar** 8](#_Toc178149756)

[**2.** **ELEMENTE DE CONTEXT** 8](#_Toc178149757)

[**2.1.** **Informații generale Program** 8](#_Toc178149758)

[**2.2.** **Prioritatea/Fond/Obiectiv de politică/Obiectiv specific** 8](#_Toc178149759)

[**2.3.** **Reglementări europene și naționale, cadrul strategic, documente programatice aplicabile** 8](#_Toc178149760)

[**3.** **ASPECTE SPECIFICE APELULUI DE PROIECTE** 11](#_Toc178149761)

[**3.1.** **Tipul de apel** 12](#_Toc178149762)

[**3.2.** **Forma de sprijin (granturi; instrumentele financiare; premii)** 13](#_Toc178149763)

[**3.3.** **Bugetul alocat apelului de proiecte** 13](#_Toc178149764)

[**3.4.** **Rata de cofinanțare** 13](#_Toc178149765)

[**3.5.** **Zona/zonele geografică(e) vizată(e) de apelul de proiecte** 13](#_Toc178149766)

[**3.6.** **Acțiuni sprijinite în cadrul apelului** 13](#_Toc178149767)

[**3.7.** **Grup țintă vizat de apelul de proiecte** 14](#_Toc178149768)

[**3.8.** **Indicatori** 14](#_Toc178149769)

[***3.8.1.*** ***Indicatori de realizare*** 15](#_Toc178149770)

[***3.8.2.*** ***Indicatori de rezultat*** 15](#_Toc178149771)

[***3.8.3.*** ***Indicatori suplimentari specifici apelului de proiecte*** 16](#_Toc178149772)

[**3.9.** **Rezultatele așteptate** 16](#_Toc178149773)

[**3.10.** **Operațiune de importanță strategică** 17](#_Toc178149774)

[**3.11.** **Investiții teritoriale integrate** 17](#_Toc178149775)

[**3.12.** **Dezvoltare locală plasată sub responsabilitatea comunității** 17](#_Toc178149776)

[**3.13.** **Reguli privind ajutorul de stat** 17](#_Toc178149777)

[**3.14.** **Reguli privind instrumentele financiare** 17](#_Toc178149778)

[**3.15.** **Acțiuni interregionale, transfrontaliere și transnaționale** 17](#_Toc178149779)

[**3.16.** **Principii orizontale** 17](#_Toc178149780)

[**3.17.** **Aspecte de mediu (inclusiv aplicarea Directivei 2011/92/UE a Parlamentului European și a Consiliului). Aplicarea principiului DNSH. Imunizarea la schimbările climatice** 18](#_Toc178149781)

[**3.18.** **Caracterul durabil al proiectului** 19](#_Toc178149782)

[**3.19.** **Acțiuni menite să garanteze egalitatea de șanse, de gen, incluziunea și nediscriminarea** 19](#_Toc178149783)

[**3.20.** **Teme secundare** 20](#_Toc178149784)

[**3.21.** **Informarea și vizibilitatea sprijinului din fonduri** 20](#_Toc178149785)

[**4.** **INFORMAȚII ADMINISTRATIVE DESPRE APELUL DE PROIECTE** 21](#_Toc178149786)

[**4.1.** **Data deschiderii apelului de proiecte: 01.10.2024** 21](#_Toc178149787)

[**4.2.** **Perioada de pregătire a proiectelor** 21](#_Toc178149788)

[**4.3.** **Perioada de depunere a proiectelor** 21](#_Toc178149789)

[**4.4.** **Modalitatea de depunere a proiectelor** 21](#_Toc178149790)

[**5.** **CONDIȚII DE ELIGIBILITATE** 21](#_Toc178149791)

[**5.1.** **Eligibilitatea solicitanților și partenerilor** 22](#_Toc178149792)

[***5.1.1*** ***Cerințe privind eligibilitatea solicitanților și partenerilor*** 22](#_Toc178149793)

[***5.1.2*** ***Categorii de solicitanți eligibili*** 26](#_Toc178149794)

[***5.1.3*** ***Categorii de parteneri eligibili*** 26](#_Toc178149795)

[***5.1.4*** ***Reguli și cerințe privind parteneriatul*** 27](#_Toc178149796)

[**5.2.** **Eligibilitatea activităților** 27](#_Toc178149797)

[***5.2.1*** ***Cerințe generale privind eligibilitatea activităților*** 27](#_Toc178149798)

[***5.2.2*** ***Activități eligibile*** 28](#_Toc178149799)

[***5.2.3*** ***Activitatea de bază*** 30](#_Toc178149800)

[***5.2.4*** ***Activități neeligibile*** 30](#_Toc178149801)

[**5.3.** **Eligibilitatea cheltuielilor** 30](#_Toc178149802)

[***5.3.1*** ***Baza legală pentru stabilirea eligibilității cheltuielilor*** 30](#_Toc178149803)

[***5.3.2*** ***Categorii și plafoane de cheltuieli eligibile*** 32](#_Toc178149804)

[***5.3.3*** ***Categorii de cheltuieli neeligibile*** 32](#_Toc178149805)

[***5.3.4*** ***Opțiuni de costuri simplificate. Costuri directe și costuri indirecte*** 33](#_Toc178149806)

[***5.3.5*** ***Opțiuni de costuri simplificate. Costuri unitare/sume forfetare și rate forfetare*** 34](#_Toc178149807)

[***5.3.6*** ***Finanțare nelegată de costuri*** 34](#_Toc178149808)

[**5.4.** **Valoarea minimă și maximă eligibilă/nerambursabilă a unui proiect** 34](#_Toc178149809)

[**5.5.** **Cuantumul cofinanțării acordate** 34](#_Toc178149810)

[**5.6.** **Durata proiectului** 34](#_Toc178149811)

[**5.7.** **Alte cerințe de eligibilitate a proiectului** 35](#_Toc178149812)

[**6.** **INDICATORI DE ETAPĂ** 35](#_Toc178149813)

[**7.** **COMPLETAREA ȘI DEPUNEREA CERERILOR DE FINANȚARE** 36](#_Toc178149814)

[**7.1.** **Completarea formularului cererii** 36](#_Toc178149815)

[**7.2.** **Limba utilizată în completarea cererii de finanțare** 36](#_Toc178149816)

[**7.3.** **Metodologia de justificare și detaliere a bugetului cererii de finanțare** 36](#_Toc178149817)

[**7.4.** **Anexe și documente obligatorii la depunerea cererii** 37](#_Toc178149818)

[**7.5.** **Aspecte administrative privind depunerea cererii de finanțare** 40](#_Toc178149819)

[**7.6.** **Anexele și documente obligatorii la momentul contractării** 41](#_Toc178149820)

[**7.7.** **Renunțarea la cererea de finanțare** 42](#_Toc178149821)

[**8.** **PROCESUL DE EVALUARE, SELECȚIE ȘI CONTRACTARE A PROIECTELOR** 42](#_Toc178149822)

[**8.1.** **Principalele etape ale procesului de evaluare, selecție și contractare** 42](#_Toc178149823)

[**8.2.** **Conformitate administrativă – Declarația Unică** 43](#_Toc178149824)

[**8.3.** **Etapa de evaluare preliminară – dacă este cazul (specific pentru intervențiile FSE+)** 43](#_Toc178149825)

[**8.4.** **Evaluarea tehnică și financiară. Criterii de evaluare tehnică și financiară** 43](#_Toc178149826)

[**8.5.** **Aplicarea pragului de calitate** 44](#_Toc178149827)

[**8.6.** **Aplicarea pragului de excelență** 44](#_Toc178149828)

[**8.7.** **Notificarea rezultatului evaluării tehnice și financiare** 44](#_Toc178149829)

[**8.8.** **Contestații** 44](#_Toc178149830)

[**8.9.** **Contractarea proiectelor** 45](#_Toc178149831)

[***8.9.1*** ***Verificarea îndeplinirii condițiilor de eligibilitate*** 45](#_Toc178149832)

[***8.9.2*** ***Decizia de acordare/respingere a finanțării*** 46](#_Toc178149833)

[***8.9.3*** ***Definitivarea planului de monitorizare al proiectului*** 47](#_Toc178149834)

[***8.9.4*** ***Semnarea contractului de finanțare /emiterea deciziei de finanțare*** 47](#_Toc178149835)

[**9.** **ASPECTE PRIVIND CONFLICTUL DE INTERESE** 48](#_Toc178149836)

[**10.** **ASPECTE PRIVIND PRELUCRAREA DATELOR CU CARACTER PERSONAL** 48](#_Toc178149837)

[**11.** **ASPECTE PRIVIND MONITORIZAREA TEHNICĂ ȘI RAPOARTELE DE PROGRES** 48](#_Toc178149838)

[**11.1.** **Rapoartele de progres** 48](#_Toc178149839)

[**11.2.** **Vizitele de monitorizare** 49](#_Toc178149840)

[**11.3.** **Mecanismul specific indicatorilor de etapă. Planul de monitorizare** 50](#_Toc178149841)

[**12.** **ASPECTE PRIVIND MANAGEMENTUL FINANCIAR** 51](#_Toc178149842)

[**12.1.** **Mecanismul cererilor de prefinanțare** 51](#_Toc178149843)

[**12.2.** **Mecanismul cererilor de plată** 52](#_Toc178149844)

[**12.3.** **Mecanismul cererilor de rambursare** 53](#_Toc178149845)

[**12.4.** **Graficul cererilor de prefinanțare/plată/rambursare** 54](#_Toc178149846)

[**12.5.** **Vizitele la fața locului** 54](#_Toc178149847)

[**13.** **MODIFICAREA GHIDULUI SOLICITANTULUI** 55](#_Toc178149848)

[**13.1.** **Aspectele care pot face obiectul modificărilor prevederilor ghidului solicitantului** 55](#_Toc178149849)

[**13.2.** **Condiții privind aplicarea modificărilor pentru cererile de finanțare aflate în procesul de selecție (condiții tranzitorii)** 56](#_Toc178149850)

[**14.** **ANEXE** 56](#_Toc178149851)

# **PREAMBUL, ABREVIERI ȘI GLOSAR**

## **Preambul**

Acest document se aplică apelului regional VInnovate (PR Nord-Est) cu nr. PR/NE/2024/P1/RSO1.1/1/4 - VInnovate – Prioritatea 1: Nord-Est – O regiune mai competitivă, mai inovativă, *Obiectiv Specific 1.1 Dezvoltarea și creșterea capacităților de cercetare și inovare și adoptarea tehnologiilor avansate* (*Operațiunea 4. Finanțarea proiectelor cu promotori privați, care asigură sinergie cu alte programe UE administrate direct de Comisia Europeană și participarea la inițiative de cooperare inovativă interregională europene*), în cadrul Programului Regional Nord-Est 2021-2027.

Apelurile de proiecte se lansează prin sistemul informatic MySMIS2021/SMIS2021+.

Interpretarea informațiilor incluse în documentația de finanțare se realizează sistematic, în conformitate cu prevederile prezentului document, respectiv a *Ghidului solicitantului – Condiții de finanțare în cadrul apelului de proiecte cu* nr. *PR/NE/2024/P1/RSO1.1/1/4 - VInnovate, cu modificările și completările ulterioare*, aprobat și publicat pe site-ul [www.regionordest.ro](http://www.regionordest.ro).

Prezentul document se adresează tuturor potențialilor solicitanți pentru apelul de proiecte mai sus menționat.

Aspectele cuprinse în acest document ce derivă din Programul Regional Nord-Est 2021-2027 și modul său de implementare, vor fi interpretate de către Autoritatea de Management pentru Programul Regional Nord-Est cu respectarea legislației în vigoare și folosind metoda de interpretare sistematică.

**IMPORTANT!**

Vă recomandăm ca înainte de a începe completarea cererii de finanțare, să vă asigurați că ați parcurs toate informațiile prezentate în acest document, anexele specifice și prevederile legislației naționale și comunitare specifice și să vă asigurați că ați înțeles toate aspectele legate de specificul intervențiilor finanțate.

Acest document prevalează asupra extraselor din ghid incluse în MySMIS2021/SMIS2021+.

Vă recomandăm ca până la data limită de depunere a cererilor de finanțare în cadrul prezentului apel de proiecte, să consultați periodic pagina de internet [www.regionordest.ro](http://www.regionordest.ro) pentru a urmări eventualele modificări ale condițiilor de finanțare, precum și alte comunicări/clarificări pentru accesarea fondurilor în cadrul Programului Regional Nord-Est 2021-2027.

Pentru a facilita procesul de completare și transmitere a cererilor de finanțare, la sediul Agenției pentru Dezvoltare Regională Nord-Est (ADR Nord-Est) funcționează un Birou Regional de Informare, unde solicitanții pot fi asistați, în mod gratuit, în clarificarea unor aspecte legate de completarea și pregătirea acestora. Solicitanții de finanțare pot formula solicitări de clarificări în ceea ce privește datele/informațiile cuprinse în prezentul ghid, inclusiv anexele acestuia, pe întreaga durată a apelului de proiecte, începând cu data deschiderii apelului până la data închiderii acestuia, astfel:

-La sediul Biroului Regional de Informare din Piatra Neamț, Str. Lt. Drăghescu, nr. 9

-Prin telefon, apelând numărul 0233224167

-Prin email, la adresa [info@adrnordest.ro](mailto:info@adrnordest.ro).

Termenul de răspuns la solicitările electronice este de 10 zile lucrătoare de la data transmiterii solicitării.

Întrebările frecvente și răspunsurile la acestea vor fi publicate periodic pe pagina web a programului, la adresa [https://regionordest.ro/intrebari-frecvente/](https://regionordest.ro/).

## **Abrevieri**

|  |  |
| --- | --- |
| **Abreviere** | **Explicație** |
| **ADR Nord-Est** | Agenția pentru Dezvoltare Regională Nord-Est |
| **AM PR Nord-Est** | Autoritatea de Management pentru Programul Regional Nord-Est |
| **BS** | Bugetul de stat |
| **CDI** | Cercetare – Dezvoltare - Inovare |
| **CE/COM** | Comisia Europeană |
| **CNCSIS** | Consiliul Național al Cercetării Științifice din Învățământul Superior |
| **DNSH** | Principiul „a nu prejudicia în mod semnificativ” (*Do No Significant Harm*) |
| **ETF** | Evaluare tehnică și financiară |
| **FEDR** | Fondul European de Dezvoltare Regională |
| **IMM** | Întreprinderi mici și mijlocii (inclusiv microîntreprinderi) |
| **InforEuro** | Cursul oficial folosit în relația cu Comisia Europeană |
| **JOUE** | Jurnalul Oficial al Uniunii Europene |
| **OMF** | Ordinul ministrului finanțelor publice |
| **OS** | Obiectiv specific |
| **OUG** | Ordonanță de Urgență a Guvernului |
| **PI** | Proprietate intelectuală |
| **PR Nord-Est** | Programul Regional Nord-Est |
| **RCO** | Indicatori comuni de realizare |
| **RCR** | Indicatori comuni de rezultat |
| **Regiunea Nord-Est** | Regiunea de Dezvoltare Nord-Est |
| **RIS 3 Nord-Est** | Strategia de Cercetare și Inovare pentru Specializare Inteligentă a Regiunii Nord-Est |
| **TRL** | Nivel de maturitate tehnologică |
| **VI** | Inițiativa Vanguard |

## **Glosar**

Pentru termenii utilizați în cadrul prezentului ghid se va consulta **Anexa 3** - Glosar de termeni specifici.

# **ELEMENTE DE CONTEXT**

## **Informații generale Program**

PR Nord-Est 2021-2027 este un document strategic de programare care acoperă domeniile: **specializare inteligentă și inovare**, competitivitate, digitalizare, eficiență energetică, dezvoltare urbană, mobilitate și conectivitate, protecția naturii și a biodiversității, infrastructură educațională, turism și cultură/patrimoniu cultural.

Programul își propune să contribuie la dezvoltarea în Regiunea Nord-Est a unei dezvoltări echilibrate, bazate pe un proces de creștere economică inteligent, durabil și incluziv, care să conducă la creșterea calității vieții și reducerea decalajelor de dezvoltare intra și interregionale.

Programul va finanța proiecte în județele Suceava, Botoșani, Neamț, Iași, Bacău și Vaslui.

PR Nord-Est este unul dintre programele aferente Acordului de parteneriat nr. 2021RO16FFPA001, prin care se pot accesa fondurile europene structurale de investiții provenite din Fondul European pentru Dezvoltare Regională (FEDR). Programul a fost aprobat prin decizia Comisiei Europene nr. C(2022) 7637 din 21.10.2022.

## **Prioritatea/Fond/Obiectiv de politică/Obiectiv specific**

Acest apel de proiecte este organizat în cadrul **Priorității 1 „Nord-Est - O regiune mai competitivă, mai inovativă”**,din PR Nord-Est 2021-2027, **Obiectivul de Politică 1** - O Europă mai competitivă și mai inteligentă, prin promovarea unei transformări economice inovatoare și inteligente și a conectivității TIC regionale. Acest apel răspunde cerințelor Obiectivului Specific (OS) **1.1** - **Dezvoltarea și creșterea capacităților de cercetare și inovare și adoptarea tehnologiilor avansate**, din FEDR.

## **Reglementări europene și naționale, cadrul strategic, documente programatice aplicabile**

În elaborarea cererilor de finanțare aferente apelului de proiecte nr. *PR/NE/2024/P1/RSO1.1/1/4 - VInnovate* se vor avea în vedere atât reglementările europene și naționale în domeniu, cât și alte documente programatice și de planificare specifice la nivel european, național și regional, dintre care menționăm:

**REGLEMENTĂRI EUROPENE:**

* **Carta drepturilor fundamentale a Uniunii Europene (2012/C 326/02)**;
* **Convenția ONU privind Drepturile Persoanelor cu Dizabilități adoptată la 13 decembrie 2006** de către Adunarea Generală a ONU;
* **Directiva (UE) 79/7 a Consiliului din 19 decembrie 1978** privind aplicarea treptată a principiului egalității de tratament între bărbați și femei în domeniul securității sociale;
* **Directiva (UE) 882/2019 a Parlamentului European și a Consiliului din 17 aprilie 2019** privind cerințele de accesibilitate aplicabile produselor și serviciilor;
* **Directiva (UE) 2000/78/CE din 27 noiembrie 2000** de creare a unui cadru general în favoarea egalității de tratament în ceea ce privește încadrarea în muncă și ocuparea forței de muncă
* **Directiva (UE) 43/2000 a Consiliului din 29 iunie 2000**, cu privire la implementarea principiului tratamentului egal între persoane indiferent de originea rasială sau etnică;
* **Directiva (UE) 113/2004 a Consiliului din 13 decembrie 2004** de aplicare a principiului egalității de tratament între femei și bărbați privind accesul la bunuri și servicii și furnizarea de bunuri și servicii;
* **Directiva (UE) 54/2006 a Parlamentului European și a Consiliului din 5 iulie 2006** privind punerea în aplicare a principiului egalității de șanse și al egalității de tratament între bărbați și femei în materie de încadrare în muncă și de muncă(reformă);
* **Regulamentul (UE) 852/2020** al Parlamentului European și al Consiliului din 18 iunie 2020 privind instituirea unui cadru care să faciliteze investițiile durabile și de modificare a Regulamentului (UE) 2019/2088 și a actelor delegate subsecvente
* **Regulamentul (UE, Euratom) 2093/2020** AL CONSILIULUI din 17 decembrie 2020 de stabilire a cadrului financiar multianual pentru perioada 2021-2027
* **Regulamentul (UE) 1058/2021 al Parlamentului European și al Consiliului din 24 iunie 2021** privind Fondul european de dezvoltare regională și Fondul de coeziune;
* **Regulamentul (UE) 1060/2021 al Parlamentului European și al Consiliului din 24 iunie 2021** de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize, cu modificările și completările ulterioare;
* **Regulamentul (UE) 2831/2023 al Comisiei din 13 decembrie 2023** privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis;
* **Comunicare a Comisiei C(2021) 1054 final din 12 februarie 2021**. Orientări tehnice privind aplicarea principiului de ”a nu prejudicia în mod semnificativ” în temeiul Regulamentului privind Mecanismul de redresare și reziliență;
* **Comunicarea Comisiei C(2021) 373/1 16 septembrie 2021**. Orientări tehnice referitoare la imunizarea infrastructurii la schimbările climatice în perioada 2021-2027;

**REGLEMENTĂRI NAȚIONALE:**

* **Legea nr. 31 din 16 noiembrie 1990** privind societățile, cu modificările și completările ulterioare;
* **Legea nr. 202 din 19 aprilie 2002** privind egalitatea de șanse între femei și bărbați, cu modificările și completările ulterioare;
* **Legea nr. 500 din 13 august 2002** privind finanțele publice,cu modificările și completările ulterioare;
* **Legea nr. 315** **din** **28 iunie 2004** privind dezvoltarea regională în România, cu modificările și completările ulterioare;
* **Legea nr. 346 din 14 iulie 2004** privind stimularea înființării și dezvoltării întreprinderilor mici și mijlocii, cu modificările și completările ulterioare;
* **Legea nr. 286 din 24 iulie 2009** privind Codul Penal,cu modificările și completările ulterioare;
* **Legea nr. 292** **din 3 decembrie 2018** privind evaluarea impactului anumitor proiecte publice și private asupra mediului;
* **Legea nr. 183 din 10 iunie 2024** privind statutul personalului de cercetare, dezvoltare și inovare;
* **Hotărârea Guvernului nr. 873 din 6 iulie 2022** pentru stabilirea cadrului legal privind eligibilitatea cheltuielilor efectuate de beneficiari în cadrul operaţiunilor finanțate în perioada de programare 2021-2027 prin Fondul european de dezvoltare regională, Fondul social european Plus, Fondul de coeziune şi Fondul pentru o tranziţie justă.
* **Ordonanța nr. 137/2000** privind prevenirea și sancționarea tuturor formelor de discriminare;
* **ORDONANŢĂ nr. 57 din 16 august 2002** privind cercetarea științifică și dezvoltarea tehnologică, cu modificările și completările ulterioare;
* **Ordonanța de Urgență a Guvernului nr. 61/2008** privind implementarea principiului egalității de tratament între femei și bărbați în ceea ce privește accesul la bunuri și servicii și furnizarea de bunuri și servicii, cu modificările și completările ulterioare;
* **Ordonanță de Urgență a Guvernului nr. 66/2011** privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora;
* **Ordonanța de Urgență a Guvernului nr. 122/2020** privind unele măsuri pentru asigurarea eficientizării procesului decizional al fondurilor externe nerambursabile destinate dezvoltării regionale în România;
* **Ordonanța de Urgență a Guvernului nr. 133/2021** privind gestionarea financiară a fondurilor europene în perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziție justă;
* **Ordonanță de Urgență a Guvernului nr. 23/2023** privind instituirea unor măsuri de simplificare și digitalizare  pentru gestionarea fondurilor europene aferente Politicii de coeziune 2021-2027, cu modificările și completările ulterioare;
* **Ordonanţa de Urgenţă a Guvernului nr. 113/2023** privind modificarea unor acte normative în domeniul fondurilor externe nerambursabile aferente perioadei de programare 2021-2027;
* **Ordinul nr. 269 din 20 februarie 2020**, al Ministerului Mediului, Apelor și Pădurilor privind aprobarea ghidului general aplicabil etapelor procedurii de evaluare a impactului asupra mediului, a ghidului pentru evaluarea impactului asupra mediului în context transfrontalier și a altor ghiduri specifice pentru diferite domenii și categorii de proiecte;
* **Ordinul nr. 1777 din 3 mai 2023** privind aprobarea conținutului/modelului/ formatului/structurii-cadru pentru documentele prevăzute la art. 4 alin. (1) teza întâi, art. 6 alin. (1) și (3), art. 7 alin. (1) și art. 17 alin. (2) din Ordonanța de urgență a Guvernului nr. 23/2023 privind instituirea unor măsuri de simplificare și digitalizare pentru gestionarea fondurilor europene aferente Politicii de coeziune 2021 – 2027.

**DOCUMENTE PROGRAMATICE (PROGRAME, STRATEGII, PLANURI):**

* Programul Regional al Regiunii de Dezvoltare Nord-Est 2021-2027;
* Strategia de Cercetare și Inovare pentru Specializare Inteligentă a Regiunii Nord-Est (RIS3 Nord-Est)

# **ASPECTE SPECIFICE APELULUI DE PROIECTE**

|  |  |
| --- | --- |
|  | **IMPORTANT!**   * **Apelul interregional VInnovate 2024 (Vanguard)** – este mecanismul interregional organizat de Inițiativa Vanguard, în regiuni membre ale Inițiativei Vanguard, care sprijină proiecte cu parteneri din minimum 2 regiuni, având ca obiectiv dezvoltarea de noi produse, servicii sau tehnologii orientate către piață. * **Apelul regional** **VInnovate (PR Nord-Est)** – este invitația publică adresată de către AM PR Nord-Est potențialilor beneficiari din regiunea de Nord-Est, în vederea transmiterii cererilor de finanțare, în cadrul prezentului apel. * Caracteristicile apelului interregional VInnovate 2024 (Vanguard) au fost concepute ținând cont de caracteristicile și constrângerile instrumentelor regionale/naționale ale regiunilor participante |

Apelul regional VInnovate (PR Nord-Est) asigură sinergia cu apelul interregional VInnovate 2024 (Vanguard)[[1]](#footnote-1), organizat de Inițiativa Vanguard[[2]](#footnote-2) și poate aduce beneficii semnificative: optimizează resursele direcționând finanțarea către proiecte cu potențial ridicat de succes și contribuie la maximizarea impactului investițiilor în proiecte inovative în colaborare interregională, contribuind astfel la dezvoltarea Regiunii Nord-Est.

Scopul principal al investițiilor derulate prin acest apel este dezvoltarea și consolidarea capacității de inovare a companiilor din Regiunea Nord-Est în vederea stimulării creării de noi produse, servicii și tehnologii, îmbunătățirii proceselor de producție și a performanței economice a companiilor din regiune prin facilitarea colaborării interregionale pentru schimbul de cunoștințe, expertiză și resurse.

Prin acest apel este susținută participarea întreprinderilor din Regiunea Nord-Est la proiecte de cercetare-dezvoltare și inovare (CDI) în parteneriat cu organizații externe membre ale Inițiativei Vanguard și semnatare ale Memorandumului de Înțelegere (MoU) 2024, la apelul interregional VInnovate 2024 (Vanguard), și anume fac parte din următoarele regiuni / țări:

* Austria Inferioară (Austria)
* Flandra (Belgia)
* Valonia (Belgia)
* Saxonia Inferioară (Germania)
* Emilia-Romagna (Italia)
* Est NL (provinciile Gelderland & Overijssel, Olanda)
* Sud NL (provincia Noord Brabant, Olanda)
* Nord-Est (România)
* Galicia (Spania)
* Norte (Portugalia)
* Țara Galilor (UK)
* alte regiuni/țări semnatare ale Memorandumului de Înțelegere VInnovate 2024.

Un IMM din regiunea Nord-Est poate participa la apelul interregional VInnovate 2024 (Vanguard) în calitate de lider de parteneriat sau în calitate de partener în cadrul consorțiului interregional. Nu există restricții cu privire la numărul partenerilor.

**Mecanismul participării la schema de granturi interregionale** și **pașii de urmat pentru depunerea unei cereri de finanțare (proiect regional)** în cadrul apelului regional VInnovate (PR Nord-Est) se regăsesc mai jos.

**Pasul 1: Preînscriere / Preselecție (pas obligatoriu de realizat înainte de depunerea cererii de finanțare la nivel regional)**

1. Formularul de preînscriere a proiectului, în limba engleză, semnat de toți partenerii (1 formular de preînscriere per consorțiu interregional) va fi depus de către liderul de proiect către Secretariatul VInnovate ([vinnovate@s3vanguardinitiative.eu](mailto:vinnovate@s3vanguardinitiative.eu)).
2. Evaluarea formularului de preînscriere se realizează la nivelul Secretariatului VInnovate.
3. Proiectele care primesc o evaluare pozitivă pot trece la etapa următoare.

**Pasul 2: Depunerea cererii de finanțare în cadrul PR Nord-Est 2021-2027** (propunerea regională)

1. IMM-urile din Regiunea Nord-Est, pre-selectate în Pasul 1, pot depune o cerere de finanțare detaliată (propunere regională) în cadrul apelului regional VInnovate (PR Nord-Est) OS 1.1, Operațiunea 4.
2. Evaluarea cererii de finanțare se realizează urmând procedurile și procesele la nivel de PR Nord-Est, pe baza criteriilor de eligibilitate și selecție specifice.
3. Proiectele care primesc o evaluare pozitivă la nivel regional *(în urma evaluării tehnico-financiare obțin peste 60 puncte, și pentru care, ca urmare a verificării îndeplinirii condițiilor de eligibilitate, este emisă decizia de aprobare a finanțării)* sunt selectate pentru finanțare. Pentru acestea se va semna un contract de finantare cu clauză suspensivă prin care contractul de finantare va produce efecte juridice începând cu momentul prezentării Acordului de parteneriat semnat de parteneri și a dovezii aprobării finanțării obținute de către partener/i de la autoritatea/țile finanțatoare.

**Pasul 3: Selecția proiectelor în cadrul apelului regional VInnovate (PR Nord-Est) pentru finanțare**

1. Un proiect va fi contractat în cadrul PR Nord-Est atunci când toate organismele de finanțare implicate vor selecta cererea de finanțare (propunerea regională) asociată acelui proiect pentru fiecare partener din consorțiu.
2. Pentru fiecare țară/regiune parteneră se va finanța proiectul cel mai bine clasat, continuând cu finanțarea proiectelor clasate pe poziția imediat următoare, de la fiecare regiune parteneră, până la epuizarea bugetului alocat.
3. Pentru proiectele selectate pentru finanțare, toți partenerii din cadrul consorțiului proiectului vor semna Acordul de Parteneriat (*Consortium Agreement*);
4. Se aprobă finanțarea la nivel regional și se semnează contractul de finanțare (în cadrul fiecărei regiuni, pentru toti partenerii din consorțiu).

Înainte de depunerea cererii de finanțare la prezentul apel, **solicitantul trebuie să demonstreze că a parcurs etapele descrise la Pasul 1 (obligatoriu),** și va face dovada în acest sens la depunerea cererii de finanțare.

## **Tipul de apel**

**Apelul regional VInnovate (PR Nord-Est)** va fi unul competitiv, cu termen limită de depunere, în limita bugetului alocat acestui apel și cu următoarele reguli:

* Apelul se va deschide în condițiile prevăzute la secțiunea 4;
* Vor fi respinse proiectele care nu întrunesc un prag minim de **60 de puncte** în etapa de evaluare tehnică și financiară;
* Se vor evalua toate cererile de finanțare depuse până la închiderea apelului;
* După finalizarea evaluării tuturor proiectelor, acestea vor fi ierarhizate și vor intra în etapa de contractare în ordinea descrescătoare a punctajului (la punctaje egale se vor aplica criteriile de departajare menționate în secțiunea 8.4.) și în limita alocării financiare a apelului de proiecte.
* Vor fi finanțate proiectele al căror buget se încadrează integral în alocările financiare ale apelului de proiecte. În situația în care bugetul ultimului proiect finanțabil se încadrează parțial în alocarea financiară a apelului, acesta va fi finanțat din alocarea disponibilă rămasă, cu acordul prealabil al solicitantului, în situația în care acesta realizează integral activitățile propuse prin creșterea contribuției proprii la proiect.

Lista de rezervă va fi formată din proiectele cu punctaj mai mare sau egal cu 60 puncte și care nu se încadrează în alocarea financiară a apelului. Proiectele aflate în lista de rezervă, vor putea intra ulterior în etapa de contractare doar în situația disponibilizării/suplimentării fondurilor.

## **Forma de sprijin (granturi; instrumentele financiare; premii)**

Forma de sprijin acordat în cadrul prezentului apel de proiecte o reprezintă grantul, în conformitate cu prevederile PR Nord-Est, a regulamentelor UE 1058/2021, 1060/2021, 2831/2023 și 1046/2018.

## **Bugetul alocat apelului de proiecte**

Alocarea financiară nerambursabilă pentru prezentulapel de proiecte este de **600.000 euro** (510.000 euro FEDR + 90.000 euro BS).

Pentru transformarea din euro în lei a alocării în aplicația MySMIS2021/SMIS2021+ este utilizat cursul InforEuro din luna publicării ghidului, respectiv luna septembrie 2024: 1 euro= 4.9774 lei.

## **Rata de cofinanțare**

Rata de cofinanțare este acordată din Fondul European de Dezvoltare Regională (FEDR) în procent de 85% și din bugetul de stat (BS) în procent de 15%, din valoarea cheltuielilor nerambursabile ale proiectului.

## **Zona/zonele geografică(e) vizată(e) de apelul de proiecte**

Proiectele finanțate în cadrul acestui apel vor fi implementate în Regiunea de Dezvoltare Nord-Est, respectiv județele Bacău, Botoșani, Iași, Neamț, Suceava și Vaslui.

## **Acțiuni sprijinite în cadrul apelului**

Prin intermediul acestui apel vor fi sprijinite proiecte care se vor concentra pe **confirmarea funcționalității prototipului și demonstrarea prototipului validat în mediu operațional**, prin parcurgerea etapelor de maturitate tehnologică (TRL) de la nivelul TRL 6 (Demonstrația prototipului de sistem / proces într-un mediu operațional) la TRL 7 (Sistem pilot integrat demonstrat) și/sau TRL 8 (Sistem încorporat în design comercial).

Intervenția se va concentra pe dezvoltarea de soluții care să susțină cel puțin una dintre următoarele tranziții: (1) O industrie mai inteligentă, (2) O industrie mai durabilă, și (3) O industrie mai autonomă/mai puțin dependentă[[3]](#footnote-3). Propunerile de proiecte pot fi elaborate în domeniile ce vizează soluții în **cel puțin unul din domeniile de specializare ale Regiunii Nord-Est** (*1. Agroalimentar și industria lemnului; 2. Energie; 3. Textile, 4. TIC; 5. Turism; 6. Mediu; 7. Sănătate*), precum și cel puțin una din **ariile tematice de interes (piloți)[[4]](#footnote-4) ale apelului interregional VInnovate 2024 (Vanguard)** (*1. Noi Produse pe baza de nano materiale; 2. Bio-Economie; 3. Fabricare eficientă și durabilă; 4. Producție de înaltă performanță prin imprimare 3D; 5. Fabricare avansată pentru aplicații legate de energie în medii nefavorabile; 6. Sănătate inteligentă; 7. Inteligența artificială; 8. Hidrogen*).Având în vedere domeniile de intervenție aferente Priorității 1 din Programul Regional Nord-Est 2021-2027[[5]](#footnote-5), preluate din Anexa I a Regulamentului (UE) nr. 1060/2021[[6]](#footnote-6), activitățile sprijinite, care se încadrează în domeniile de specializare inteligentă ale Regiunii Nord-Est, sunt prezentate succint mai jos în corespondență cu codurile aferente:

* activități de cercetare industrială, dezvoltare experimentală, și inovare (minimum TRL 6 – TRL 7 și/sau TRL 8); activități aferente CDI contractuale; activități de cooperare externă și internaționalizare; activități care vizează comunicarea și diseminarea rezultatelor (*cod de intervenție 010 - Activități de cercetare și inovare în IMM-uri, inclusiv colaborarea în rețea*),
* dotarea cu active corporale pentru activitatea de CDI, de natura mijloacelor fixe, strict necesare pentru atingerea obiectivelor proiectului (*cod de intervenție 002 - Investiții în active fixe, inclusiv în infrastructura de cercetare, în întreprinderi mici și mijlocii (inclusiv centre de cercetare private) legate direct de activități de cercetare și inovare*);
* dotarea cu active necorporale pentru activitatea de CDI, strict necesare pentru atingerea obiectivelor proiectului (*cod de intervenție 006 - Investiții în active necorporale în IMM-uri (inclusiv centre de cercetare private) legate direct de activități de cercetare și inovare*).

Aceste activități sunt detaliate în **Secțiunea 5.2.2** din prezentul ghid.

## **Grup țintă vizat de apelul de proiecte**

Principalul grup țintă vizat de prezentul apel sunt IMM-urile din Regiunea Nord-Est.

## **Indicatori**

Indicatorii de realizare și de rezultat specifici programului vor face obiectul monitorizării implementării, efectelor și performanței investițiilor propuse prin proiect, iar neîndeplinirea sau îndeplinirea parțială a acestora ar putea conduce la recuperarea finanțării proporțional cu gradul de neîndeplinire, în conformitate cu prevederile OUG nr. 66/2011, cu modificările și completările ulterioare.

Se va completa în cadrul cererii de finanțare, Secțiunea *Indicatori prestabiliți*, valoarea prognozată a indicatorilor de mai jos.

În vederea cuantificării indicatorilor de realizare și de rezultat, din prezenta secțiune, se va avea în vedere **Ghidul pentru monitorizarea indicatorilor Programului Regional Nord-Est 2021-2027**, care poate fi accesat la următoarea adresă: <https://regionordest.ro/documente-suport/>.

|  |  |
| --- | --- |
|  | **ATENȚIE!**   * Indicatorii de realizare și de rezultat vor fi preluați în cererea de finanțare, în secțiunile dedicate. * Valorile preconizate trebuie să fie realiste, realizabile și măsurabile. * Nu se acceptă identificarea și cuantificarea, în cadrul cererii de finanțare, a altor indicatori în afara celor menționați în cadrul secțiunii 3.8.1 și 3.8.2. |

### ***Indicatori de realizare***

|  |  |  |  |
| --- | --- | --- | --- |
| **Cod / Denumire indicator** | **Unitate de măsură** | **Țintă / solicitant** | **Măsurarea și raportarea indicatorului** |
| RCO 01  Întreprinderi care beneficiază de sprijin (din care: micro, mici, medii, mari) | număr întreprinderi | 1 | Valoarea indicatorului este raportată în raportul de progres final transmis ulterior finalizării implementarii proiectului. |
| RCO 02  Întreprinderi care beneficiază de sprijin prin granturi | număr întreprinderi | 1 | Valoarea indicatorului este raportată în raportul de progres final transmis ulterior finalizării implementarii proiectului. |

### ***Indicatori de rezultat***

|  |  |  |  |  |
| --- | --- | --- | --- | --- |
| **Cod / Denumire indicator** | | **Unitate de măsură** | **Țintă / solicitant** | **Măsurarea și raportarea indicatorului** |
| RCR 02  Investiții private care completează sprijinul public (din care: granturi, instrumente financiare) | | Euro | opțional | Valoarea realizată reprezintă valoarea investițiilor private care completează sprijinul public și este raportată la cel mult un an după finalizarea output-ului din proiect. |
| RCR 03  Întreprinderi mici și mijlocii (IMM-uri) care introduc inovații în materie de produse sau procese | | număr | 1 | Valoarea realizată reprezintă numărul de întreprinderi sprijinite care inovează în materie de produs sau proces și este raportată la cel mult un an fiscal de la data finalizării implementării activităților, respectiv data plății finale către beneficiar, oricare dintre ele intervine prima. |
| RCR06  Cereri de brevete depuse | | număr | opțional | Valoarea realizată reprezintă numărul de cereri de brevete depuse și validate și este raportată la cel mult un an fiscal de la data finalizării implementării activităților, respectiv data plății finale către beneficiar, oricare dintre ele intervine prima. |
| RCR 07  Cereri de înregistrare a mărcilor și desenelor sau modelelor | | număr | opțional | Valoarea realizată reprezintă numărul de cereri de înregistrare a unei mărci sau a unui model industrial comunitar depuse și validate și este raportată la cel mult un an fiscal de la data finalizării implementării activităților, respectiv data plății finale către beneficiar, oricare dintre ele intervine prima. |
| RCR 08 Publicații ale  proiectelor care  beneficiază de  sprijin | | număr | opțional | Valoarea realizată reprezintă numărul de publicații și este raportată la cel mult un an fiscal de la data finalizării implementării activităților, respectiv data plății finale către beneficiar, oricare dintre ele intervine prima. |
|  | **Notă!**   * **Este obligatorie selectarea și asumarea indicatorului de rezultat RCR03.** * Indicatorii **RCR 02, RCR 06**, **RCR 07** și **RCR 08** sunt **opționali**. * Vor fi încurajate, prin acordarea unui punctaj suplimentar, proiectele care vor viza realizarea de indicatori opționali conform pragurilor menționate în cadrul grilei de evaluare tehnică și financiară(ETF). | | | |

### ***Indicatori suplimentari specifici apelului de proiecte***

Nu se aplică prezentului apel.

## **Rezultatele așteptate**

Rezultatele proiectului vor fi atinse până la finalizarea acestuia, iar progresul în realizarea acestor rezultate va fi monitorizat pe durata implementării proiectului.

Rezultatele așteptate asigură îndeplinirea indicatorilor și obiectivelor specifice proiectului, fiind stabilite în concordanță cu aceștia.

În cadrul cererii de finanțare se vor menționa rezultatele așteptate ca urmare a implementării proiectului, în corelare cu tipologia activităților propuse spre finanțare.

|  |  |
| --- | --- |
|  | **ATENȚIE!**  În cadrul fiecărei cereri de finanțare se vor identifica maximum 5 rezultate așteptate.  Valorile preconizate trebuie să fie realiste, realizabile, măsurabile și în concordanță cu indicatorii și obiectivele specifice ale proiectului astfel încât rezultatele așteptate să asigure îndeplinirea obiectivelor și indicatorilor. |

## **Operațiune de importanță strategică**

Nu se aplică prezentului apel.

## **Investiții teritoriale integrate**

Nu se aplică prezentului apel.

## **Dezvoltare locală plasată sub responsabilitatea comunității**

Nu se aplică prezentului apel.

## **Reguli privind ajutorul de stat**

Prin acest apel de proiecte sunt selectate și finanțate investiții (proiecte) în baza Schemei de ajutor de minimis aprobată prin Dispoziția Directorului General al ADR Nord-Est nr. 252 / 16.08.2024.

Ajutoarele de minimis acordate în baza acestei scheme iau forma finanțării nerambursabile și se supun Regulamentului Comisiei Europene nr. 2023/2831 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis.

Detalii privind condițiile și modalitatea de acordare, perioada de aplicare a ajutoarelor de minimis, sunt prevăzute în **Anexa 8** – Reguli privind ajutorul de minimis.

## **Reguli privind instrumentele financiare**

Nu se aplică prezentului apel.

## **Acțiuni interregionale, transfrontaliere și transnaționale**

În cadrul acestui apel participarea întreprinderilor din regiunea Nord-Est la proiecte de cercetare-dezvoltare și inovare (CDI) se va face în parteneriat interregional cu organizații externe membre ale Inițiativei Vanguard și semnatare ale Memorandumului de Înțelegere (MoU) 2024, la apelul interregional VInnovate 2024 (Vanguard).

Participarea întreprinderilor din regiunea Nord-Est la apelul regional VInnovate (PR Nord-Est), în parteneriat interregional, oferă o oportunitate unică de a accesa expertiză și resurse de top, de a dezvolta proiecte CDI inovatoare și de a contribui la dezvoltarea regională.

## **Principii orizontale**

Conform articolului 9 din Regulamentul (UE) 1060/2021, pe tot parcursul procesului de evaluare, selecție și contractare, pe perioada de implementare și durabilitate a proiectelor, atât solicitanții/beneficiarii cât și AM PR Nord-Est vor aplica, vor verifica și se vor asigura de respectarea principiilor legate de egalitatea de șanse, de gen, nediscriminare și accesibilitatea persoanelor cu dizabilități conform legislației naționale și comunitare în vigoare, în conformitate cu prevederile Cartei drepturilor fundamentale a Uniunii Europene, de principiul dezvoltării durabile și de politica Uniunii în domeniul mediului în conformitate cu articolul 11 și cu articolul 191 alineatul (1) din TFUE, precum și cu principiul de „a nu prejudicia în mod semnificativ” (DNSH) în concordanță cu Regulamentul (UE) 2020/852 al Parlamentului european și al Consiliului.

În îndeplinirea obligațiilor legale, se vor avea în vedere inclusiv prevederile secțiunilor 3.17. și 3.19. din ghidul solicitantului.

Informații detaliate despre cadrul strategic, conceptual și prevederile legale de la nivel național și comunitar, se regăsesc în **Ghidul privind integrarea temelor orizontale în cadrul proiectelor finanțate prin Programul Regional Nord-Est 2021-2027**, disponibil pe pagina web <https://regionordest.ro/documente-suport/>.

## **Aspecte de mediu (inclusiv aplicarea Directivei 2011/92/UE a Parlamentului European și a Consiliului). Aplicarea principiului DNSH. Imunizarea la schimbările climatice**

În pregătirea cererilor de finanțare, la depunerea proiectelor, pe parcursul procesului de evaluare, selecție și contractare, precum și pe întreaga durată de implementare, solicitanții de finanțare au obligația de a respecta legislația în vigoare în domeniul protecției mediului, la nivel național și european, inclusiv modificările intervenite pe parcursul procesului de evaluare sau contractare a proiectelor, modificări intervenite ulterior lansării ghidurilor de finanțare.

Solicitantul are obligația de a respecta prevederile Legii nr. 292/2018 privind *evaluarea impactului anumitor proiecte publice și private asupra mediului* și ale Ordinului nr. 269/2020 privind aprobarea ghidului general aplicabil *etapelor procedurii de evaluare a impactului asupra mediului*. În urma parcurgerii procedurii de reglementare, solicitantul va obține actul de reglementare pentru proiectul ce va fi depus (Decizia etapei de încadrare ca document final sau intermediar, Acordul de mediu sau Clasarea notificării), și îl va prezenta în etapa de contractare, ca document obligatoriu.

*Principiul DNSH* trebuie interpretat în sensul articolului 17 din Regulamentul (UE) 2020/852[[7]](#footnote-7) privind instituirea unui cadru de facilitare a investițiilor durabile (Regulamentul privind Taxonomia), care definește noțiunea de „prejudiciere în mod semnificativ” a următoarelor șase obiective de mediu:

* atenuarea schimbărilor climatice;
* adaptarea la schimbările climatice;
* utilizarea durabilă și protecția resurselor de apă și a celor marine;
* tranziția către o economie circulară;
* prevenirea și controlul poluării;
* protecția și refacerea biodiversității și a ecosistemelor.

În vederea respectării principiului DNSH, în formularul Cererii de finanțare, Secțiunea *„Principii orizontale – Principiul DNSH”* solicitantul va prezenta măsurile propuse și va justifica respectarea cerințelor, așa cum au fost acestea prevăzute în **Anexa 4.1 DNSH – P1 – VInnovate**,la *Metodologia privind imunizarea la schimbările climatice și respectarea principiului DNSH*, disponibilă pe pagina web <https://regionordest.ro/documente-suport/>.

Astfel, pentru respectarea principiului DNSH, solicitantul va avea în vedere ca:

* pentru obiectivul de mediu *“Tranziția către o economie circulară”* se vor specifica măsurile de gestionare a deșeurilor atât în faza de utilizare (întreținere), cât și în faza de scoatere din uz a echipamentelor achiziționate prin proiect;
* *pentru celelalte obiective de mediu*, va trebui să obțină și să atașeze cererii de finanțare, documentul de reglementare de la autoritatea de mediu.

Solicitantul este încurajat să integreze aspectele de mediu în elaborarea și implementarea proiectelor, prin identificarea de soluții Eco, achiziții publice verzi și responsabile social. Se recomandă realizarea preponderentă a achizițiilor verzi pentru echipamente și dotări.

Conform *Avizului de Mediu nr. 83/23.03.2022* emis de Ministerul Mediului, Apelor și Pădurilor pentru Programul Regional Nord-Est 2021-2027, beneficiarii finanțării prin PR Nord-Est au obligația să urmărească și să respecte aplicarea măsurilor generale, specifice și a celorlalte condiții detaliate în cadrul avizului.

Solicitantul va avea în vedere [*Avizul de mediu*](https://www.adrnordest.ro/wp-content/uploads/2022/03/2626%20Aviz%20mediu%2083_23_03_2022%20POR%20NE.pdf), precum și [*versiunea integrală a Raportului de Mediu*](https://www.adrnordest.ro/wp-content/uploads/2023/06/RM-POR-N-E-2021-2027.pdf), disponibile pe pagina web Regio Nord-Est, Secțiunea Documente suport (<https://regionordest.ro/documente-suport/>).

## **Caracterul durabil al proiectului**

În conformitate cu articolul 65 din Regulamentul (UE) 1060/2021, pe o perioadă de 3 ani de la efectuarea plății finale către beneficiar sau în termenul prevăzut de normele privind ajutoarele de stat, solicitantul al cărui proiect conține investiții în infrastructură sau investiții productive (investiții în capital fix sau în active necorporale), trebuie:

* *să nu înceteze activitatea productivă* sau să o transfere în afara regiunii în care a primit sprijin;
* *să nu realizeze o modificare a proprietății* asupra unui element de infrastructură care conferă un avantaj nejustificat unei întreprinderi sau unui organism public;
* *să nu realizeze o modificare substanțială care afectează natura, obiectivele sau condițiile de implementare a proiectului și care ar conduce la subminarea obiectivelor inițiale ale acesteia.*

Finanțarea nerambursabilă acordată se recuperează total sau parțial de la beneficiar dacă, în perioada pentru care trebuie asigurat caracterul durabil, proiectul face obiectul oricăreia dintre situațiile enunțate anterior.

Conform art. 65, alin. 1) din Regulamentul UE 2021/1060 cheltuielile decontate în favoarea beneficiarului se vor recupera proporțional cu perioada de neconformitate.

## **Acțiuni menite să garanteze egalitatea de șanse, de gen, incluziunea și nediscriminarea**

În procesul de pregătire, contractare, implementare și valabilitate a contractului de finanțare, solicitantul a respectat și va respecta:

* legislația națională și comunitară aplicabilă în domeniul egalității de șanse, de gen, nediscriminării și accesibilității pentru persoanele cu dizabilități;
* legislația națională și comunitară aplicabilă în domeniul dezvoltării durabile, al muncii și al achizițiilor publice.

Solicitantul va declara în cadrul Declarației unice că va respecta obligațiile prevăzute în legislația comunitară și națională în domeniul dezvoltării durabile, egalității de șanse gen, nediscriminării și accesibilității persoanelor cu dizabilități.

Pentru stabilirea abordării optime în respectarea acestor principii, se recomandă utilizarea:

- *Convenția ONU privind drepturile persoanelor cu dizabilități*[[8]](#footnote-8) inclusiv Ghidul privind reflectarea *Convenției ONU privind drepturile persoanelor cu dizabilități în pregătirea și implementarea programelor și proiectelor cu finanțare nerambursabilă pentru perioada 2021-2027*[[9]](#footnote-9), realizat de Ministerul Investițiilor și Proiectelor Europene, unde, la anexele 3 și 4 este listată legislația relevantă.

- *Carta Drepturilor fundamentale ale Uniunii Europene (2012/C 326/02)*[[10]](#footnote-10) inclusiv *Ghidul pentru aplicarea Cartei Drepturilor Fundamentale a UE în implementarea fondurilor europene nerambursabile*[[11]](#footnote-11).

Informații detaliate despre cadrul strategic, conceptual și prevederile legale de la nivel național și comunitar, se regăsesc în [*Ghidul privind integrarea principiilor orizontale în cadrul proiectelor finanțate prin Programul Regional Nord-Est 2021-2027*](https://www.adrnordest.ro/wp-content/uploads/2023/07/Ghid-principii-orizontale.pdf), disponibil pe pagina web Regio Nord-Est, Secțiunea Documente suport (<https://regionordest.ro/documente-suport/>).

Solicitantul va descrie în secțiunea relevantă din cererea de finanțare modul în care sunt respectate obligațiile prevăzute de legislația specifică aplicabilă, precum și alte acțiuni suplimentare *(dacă este cazul)*.

O serie de posibile măsuri menite să garanteze egalitatea, incluziunea și nediscriminarea, pot viza colectarea de date privind persoanele cu dizabilități și persoanele care fac parte din grupuri dezavantajate din echipa de implementare a proiectului.

## **Teme secundare**

Nu se aplică prezentului apel.

## **Informarea și vizibilitatea sprijinului din fonduri**

Beneficiarii sunt responsabili pentru implementarea activităților de comunicare și vizibilitate în legătură cu asistența financiară nerambursabilă obținută prin Programul Regional Nord-Est 2021-2027, în conformitate cu cele declarate în cererea de finanțare și cu prevederile art. 50 și Anexei IX din Regulamentul (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune.

În realizarea măsurilor de comunicare și vizibilitate, beneficiarii vor avea în vedere prevederile **Manualului de Identitate Vizuală pentru Programul Regional Nord Est 2021-2027** publicat pe pagina web Regio Nord-Est, Secțiunea Comunicare (<https://regionordest.ro/identitate-vizuala/>) și ale **Ghidului de Identitate Vizuală 2021-2027** adoptat prin Ordinul ministrului investițiilor și proiectelor europene nr. 5744/2023 și publicat în Monitorul Oficial nr. 1171/2023, cu modificările și completările ulterioare.

În cazul în care beneficiarul nu își respectă obligațiile privind asigurarea măsurilor de comunicare și vizibilitate ce îi revin, Autoritatea de Management aplică măsuri, cu luarea în considerare a principiului proporționalității, valoarea nerambursabilă a proiectului fiind redusă cu până la 3%.

# **INFORMAȚII ADMINISTRATIVE DESPRE APELUL DE PROIECTE**

## **Data deschiderii apelului de proiecte: 01.10.2024**

## **Perioada de pregătire a proiectelor**

În vederea pregătirii proiectelor se acordă perioada cuprinsă între data publicării Ghidului solicitantului în formă finală pe pagina web <https://regionordest.ro/>, și data lansării prezentului apel de proiecte în MySMIS+, respectiv începerea depunerii de proiecte.

## **Perioada de depunere a proiectelor**

1. ***Data și ora pentru începerea depunerii de proiecte***: 01.10.2024, Ora: 14:00
2. ***Data și ora închiderii apelului de proiecte***: 31.10.2024, Ora: 01:00

## **Modalitatea de depunere a proiectelor**

În cadrul prezentului apel, cererea de finanțare și documentele aferente (atât cele de la depunere cât și cele ulterioare) se vor transmite exclusiv prin sistemul informatic MySMIS2021/SMIS2021+ conform prevederilor de la secțiunea 7.

Proiectele pot fi depuse în perioada menționată în cadrul Secțiunii 4.3 a prezentului document, cu posibilitate de prelungire.

Data și ora depunerii cererii de finanțare este considerată data și ora transmiterii aplicației prin sistemul informatic MySMIS2021/SMIS2021+.

Cererea de finanțare respinsă într-una din etapele procesului de evaluare, selecție și contractare se poate redepune în cadrul aceluiași apel, cu condiția ca acesta să nu fi fost închis, considerându-se proiect nou depus. Redepunerea, pentru același proiect pentru care s-a primit o evaluare pozitivă a formularului de preînscriere, se va face sub formă de cerere de finanţare nouă.

# **CONDIȚII DE ELIGIBILITATE**

Cererea de finanțare depusă (inclusiv anexele la aceasta) face obiectul verificării, pe baza criteriilor enumerate în continuare și incluse în grilele anexate la prezentul ghid.

Toate **criteriile de eligibilitate** menționate în prezentul ghid **se verifică doar pentru activitățile eligibile prevăzute în proiect**, iar realizarea activităților ne-eligibile se află în răspunderea solicitantului, acesta urmând a se asigura de respectarea legislației în vigoare pentru realizarea lor. Se va avea în vedere faptul că, în situația în care obiectivele proiectului nu vor putea fi atinse, finanțarea acordată poate fi recuperată în conformitate cu prevederile din contractul de finanțare.

|  |  |
| --- | --- |
|  | **ATENȚIE!**  **Condițiile de eligibilitate trebuie respectate pe întreaga perioadă de la depunerea cererii de finanțare, pe parcursul procesului de evaluare, selecție și contractare, precum și pe parcursul implementării proiectului și în perioada de durabilitate a contractului de finanțare, exceptând următoarele:**   * prevederile c*erinței 11 - Încadrarea valorii finanțării nerambursabile a proiectului în limitele minime și maxime* trebuie respectate doar pe perioada de la depunerea cererii de finanțare și până la semnarea contractului de finanțare. Scăderea valorii eligibile a proiectului ca urmare a încheierii contractelor de achiziții publice nu va conduce la rezilierea contractului de finanțare. * *criteriul de eligibilitate referitor la încadrarea în categoria IMM-urilor* (microîntreprinderi, întreprinderi mici, întreprinderi mijlocii), a cărui respectare este obligatorie până la momentul încheierii contractului de finanțare. |

În cazul nerespectării condițiilor de eligibilitate conform ghidului solicitantului, oricând pe perioada procesului de evaluare, selecție și contractare, cererea de finanțare va fi respinsă. În acest sens, orice situație, eveniment ori modificare care afectează sau ar putea afecta respectarea condițiilor de eligibilitate menționate în ghidul solicitantului de finanțare vor fi aduse, de către solicitant, la cunoștința AM, în termen de 5 zile lucrătoare de la luarea la cunoștință a situației respective

Prin cumulul criteriilor de selecție și eligibilitate menționate mai jos, AM PR Nord-Est se asigură inclusiv de respectarea prevederilor art. 73 din Regulamentul 1060/2021.

## **Eligibilitatea solicitanților și partenerilor**

## ***Cerințe privind eligibilitatea solicitanților și partenerilor***

**Cerința 1.** Solicitantul de finanțare trebuie să fie societate comercială care se încadrează în categoria IMM (microîntreprinderi, întreprinderi mici, mijlocii), constituită în baza Legii nr. 31/1990 privind societățile, republicată, cu completările şi modificările ulterioare, cu sediul social/punct de lucru în regiunea Nord-Est, în conformitate cu mențiunile secțiunii 5.1.2. Categorii de solicitanți eligibili.

**Cerința 2.** Solicitantul și reprezentantul său legal nu se încadrează în situațiile de excludere prezentate în Declarația Unică (**Anexa 2** la Ghidul Solicitantului)

**A. Solicitantul nu se află într-una din următoarele situații:**

* 1. în stare de faliment/insolvență sau face obiectul unei proceduri de lichidare sau de administrare judiciară, a încheiat acorduri cu creditorii (în procedurile anterior menționate), și-a suspendat activitatea economică sau face obiectul unei proceduri în urma acestor situații sau se află în situații similare în urma unei proceduri de aceeași natură prevăzute de legislația sau de reglementările naționale;
  2. face obiectul unei proceduri legale pentru declararea sa într-una din situațiile de la punctul a.;
  3. este subiect al unui ordin de recuperare în urma unei decizii anterioare a organelor competente privind declararea unui ajutor ca fiind ilegal şi incompatibil cu piața internă, sau, în cazul în care solicitantul a făcut obiectul unei astfel de decizii, aceasta trebuie să fi fost deja executată şi creanța integral recuperată, inclusiv dobânda de recuperare aferentă;
  4. a fost găsit vinovat, printr-o hotărâre judecătorească definitivă, pentru comiterea unei fraude/ infracțiuni referitoare la obținerea și utilizarea fondurilor europene și/sau a fondurilor publice naționale aferente acestora, în conformitate cu prevederile Codului Penal aprobat prin Legea nr. 286/2009, cu modificările și completările ulterioare;
  5. în dificultate, în conformitate cu prevederile Regulamentului (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat, și anume:

1. În cazul unei societăți comerciale cu răspundere limitată (alta decât un IMM care există de mai puțin de 3 ani) atunci când mai mult de jumătate din capitalul său social subscris a dispărut din cauza pierderilor acumulate. Această situație survine atunci când deducerea pierderilor acumulate din rezerve (și din toate celelalte elemente considerate în general ca făcând parte din fondurile proprii ale societății) conduce la un rezultat negativ care depășește jumătate din capitalul social subscris. În sensul acestei dispoziții, „societate cu răspundere limitată” se referă în special la tipurile de societăți comerciale menționate în anexa I la Directiva 2013/34/UE a Parlamentului European și a Consiliului, iar „capital social” include, dacă este cazul, orice capital suplimentar.
2. În cazul unei societăți comerciale în care cel puțin unii dintre asociați au răspundere nelimitată pentru creanțele societății (alta decât un IMM care există de mai puțin de 3 ani) atunci când mai mult de jumătate din capitalul propriu așa cum reiese din contabilitatea societății a dispărut din cauza pierderilor acumulate. În sensul prezentei dispoziții, „o societate comercială în care cel puțin unii dintre asociați au răspundere nelimitată pentru creanțele societății” se referă în special la acele tipuri de societăți menționate în anexa II la Directiva 2013/34/UE.
3. Atunci când întreprinderea face obiectul unei proceduri colective de insolvență sau îndeplinește criteriile prevăzute în dreptul intern pentru ca o procedură colectivă de insolvență să fie deschisă la cererea creditorilor săi.
4. Atunci când întreprinderea a primit ajutor pentru salvare și nu a rambursat încă împrumutul sau nu a încetat garanția sau a primit ajutoare pentru restructurare și face încă obiectul unui plan de restructurare.

**Notă**: Verificarea cu privire la categoria întreprinderilor în dificultate se va face pe baza datelor financiare din ultimul an fiscal încheiat, conform **Anexei 12** – *Macheta financiară* – „Verificarea încadrării solicitantului în categoria întreprinderilor în dificultate”.

* 1. în situațiile prevăzute de Recomandarea Comisiei Europene nr. 1039/16.07.2020, publicată în JOUE nr 227/16.07.2020 privind condiționarea acordării sprijinului financiar public de lipsa unei legături cu jurisdicțiile necooperante în scopuri fiscale, respectiv:

1. este rezident în scopuri fiscale sau înmatriculat în temeiul legilor din jurisdicțiile care figurează pe lista Uniunii Europene a jurisdicțiilor necooperante în scopuri fiscale;
2. este controlat, direct sau indirect, de către acționarii din jurisdicțiile care figurează pe lista Uniunii Europene a jurisdicțiilor necooperante, analiza mergând până la beneficiarul real, așa cum este acesta definit în art. 3 punctul 6 din Directiva 2015/849;
3. controlează, direct sau indirect, filialele sau nu dețin unități permanente proprii în jurisdicțiile care figurează pe lista Uniunii Europene a jurisdicțiilor necooperante în scopuri fiscale; și
4. exercită dreptul de proprietate în comun cu întreprinderile din jurisdicțiile care figurează pe lista Uniunii Europene a jurisdicțiilor necooperante în scopuri fiscale.

**B. Reprezentantul legal care își exercită atribuțiile de drept pe perioada procesului de evaluare, selecție și contractare, nu se află într-una din situațiile de mai jos:**

1. în situația de a induce grav în eroare Autoritatea de Management sau comisiile de verificare, prin furnizarea de informații incorecte în cadrul prezentului apel de proiecte sau a altor apeluri de proiecte derulate în cadrul PR Nord-Est;
2. în situația de a încerca/ de a fi încercat să obțină informații confidențiale sau să influențeze comisiile de verificare și selecție sau Autoritatea de Management pe parcursul procesului de admisibilitate și selecție a prezentului apel de proiecte sau a altor apeluri de proiecte derulate în cadrul PR Nord-Est;
3. a suferit condamnări definitive în cauze referitoare la obținerea și utilizarea fondurilor europene și/sau a fondurilor publice naționale aferente acestora.

**C. Solicitantul trebuie să se regăsească în următoarele situații:**

1. În cazul solicitantului pentru care au fost stabilite debite în sarcina sa ca urmare a măsurilor legale întreprinse de autoritatea de management, acesta va putea încheia contractul de finanţare în următoarele situaţii:
2. recunoaște debitul stabilit în sarcina sa de Autoritatea de Management pentru PR Nord-Est şi îl achită integral, atașând dovezi în acest sens, cu excepția proiectelor aflate în implementare, pentru care recunoaște debitul stabilit şi îl achită integral sau își exprimă acordul cu privire la stingerea acestuia din valoarea cererilor de rambursare ulterioare, aferente proiectului în cadrul căruia a fost constatat.
3. a contestat în instanță notificările/procesele verbale/notele de constatare a unor debite și prin decizie a instanțelor de judecată acestea au fost suspendate de la executare, anexând dovezi în acest sens.
4. (la momentul etapei de contractare) să fi achitat obligațiile de plată nete (diferența dintre obligațiile de plată restante la buget și sumele de recuperat de la buget) către bugetul de stat și respectiv bugetul local, în cuantumul stabilit de legislația în vigoare.
5. deține dreptul legal de a desfășura activitățile prevăzute în cadrul proiectului.

**Cerința 3.** Solicitantul a desfășurat activitate pe o perioadă corespunzătoare cel puțin unui an fiscal integral, nu a avut activitatea suspendată temporar oricând în anul curent depunerii cererii de finanțare și în anul fiscal anterior și a înregistrat profit din exploatare (>0 lei) în ultimul an fiscal încheiat pentru care există situații financiare aprobate.

De exemplu, o întreprindere care depune cererea de finanțare în cursul anului 2024:

* trebuie să fi fost înființată cel mai târziu la 3 ianuarie 2023 (prima zi lucrătoare din anul 2023) și să fi înregistrat profit din exploatare la 31 decembrie 2023.
* nu trebuie să fi avut activitatea suspendată pe perioada ultimului an fiscal încheiat (anul 2023) sau în cursul anului 2024.

Criteriile privind durata de activitate și profitul din exploatare se referă la întreaga activitate a solicitantului.

**Cerința 4.** Solicitantul are înscris/e în obiectul de activitate:

**4.1.** un cod CAEN din diviziunea 72[[12]](#footnote-12), indiferent dacă acesta reprezintă activitatea principală sau secundară a întreprinderii;

**4.2.** unul sau mai multe cod/uri CAEN asociat/e domeniului/domeniilor de specializare inteligentă din regiunea Nord-Est vizat/e de investiție.

Înscrierea și autorizarea codului/rilor CAEN vizat de investiție poate exista la momentul depunerii cererii de finanțare sau poate fi realizată ulterior.

În situația în care solicitantul nu are, la momentul depunerii cererii de finanțare, domeniul/iile de activitate (clasa/e CAEN) menționate mai sus, **înscris/e** în obiectul de activitate, acesta se va angaja (prin Anexa 2 - Declarația Unică) să le înscrie în obiectul de activitate, **până la semnarea contractului de finanțare**.

În situația în care solicitantul nu are, la momentul depunerii cererii de finanțare, domeniul/iile de activitate (clasa/e CAEN) menționate mai sus, **autorizat/e** la sediul (principal sau secundar)/punct de lucru identificat ca loc de implementare a proiectului, acesta se va angaja (prin Anexa 2 - Declarația Unică) să autorizeze la locul de implementare:

codul CAEN din diviziunea 72, **înaintea demarării activităților de CDI**;

unul sau mai multe cod/uri CAEN asociat/e domeniului/domeniilor de specializare inteligentă din regiunea Nord-Est vizat/e de investiție, **până la finalizarea implementării proiectului**.

**Cerința 5.** Solicitantul deține drepturi de proprietate sau de utilizare asupra imobilului/imobilelor și asupra altor bunuri mobile și/sau imobile necesare, după caz, ce fac obiectul proiectului

Solicitantul de finanțare trebuie să dețină unul din următoarele drepturi asupra imobilului (teren și/sau clădiri), la momentul depunerii cererii de finanțare și pe perioada de evaluare, selecție și contractare, astfel:

1. dreptul de proprietate privată,
2. dreptul de concesiune,
3. dreptul de superficie,
4. dreptul de uzufruct,
5. împrumutul de folosință (comodat) sau
6. dreptul de închiriere/locațiune.

Spațiul destinat implementării proiectului este, de regulă, imobilul (terenul și/sau construcția) în care activele achiziționate prin proiect (de exemplu: utilaje, echipamente) sunt instalate, montate și/sau în care aceste bunuri sunt utilizate. În cazul acelor domenii de activitate ce implică utilizarea echipamentelor, utilajelor în locuri diferite (de exemplu: activitatea de construcții), spațiul destinat implementării proiectului va fi considerat spațiul în care echipamentele, utilajele sunt depozitate, garate.

**Spațiul trebuie să fie adecvat desfășurării activității pentru care sunt achiziționate activele**, respectiv să îndeplinească următoarele cerințe cumulative:

* să aibă o suprafață care să permită instalarea/depozitarea/gararea activelor achiziționate prin proiect;
* să fie racordat la toate utilitățile necesare funcționării (de ex.  energie electrică, alimentare cu apă, canalizare, gaze naturale, etc);
* să nu fie ocupat de alți utilizatori;
* să existe o cale de acces direct la acesta.

Nu vor conduce la respingerea proiectului din procesul de evaluare, selecție și contractare, acele limite ale dreptului de proprietate care nu sunt incompatibile cu realizarea activităților proiectului (de ex. servituți legale, servitutea de trecere cu piciorul, etc).

Solicitantul trebuie să demonstreze deținerea dreptului de proprietate privată/ concesiune/ superficie/ uzufruct/ comodat/ închiriere/ locațiune, după caz, pe o perioadă care acoperă perioada de implementare și perioada de durabilitate a investiției (perioada de 3 ani de la data previzionată pentru efectuarea plății finale în cadrul proiectului).

Este permisă modificarea locației de implementare a proiectului, cu respectarea condițiilor de eligibilitate. Dacă modificarea locației intervine în perioada dintre depunerea cererii de finanțare și semnarea contractului de finanțare, solicitantul are obligația, la momentul contractării, să transmită orice document din lista celor anexate la formularul cererii de finanțare, actualizat, dacă au intervenit modificări.

## ***Categorii de solicitanți eligibili***

Pentru a fi eligibil pentru prezentul apel de proiecte, solicitantul de finanțare trebuie să fie societate comercială înregistrată în baza Legii nr. 31/1990 privind societăţile, republicată, cu completările şi modificările ulterioare care se încadrează în categoria IMM (microîntreprinderi, întreprinderi mici, mijlocii), și are înregistrat sediul social/punct de lucru în regiunea Nord-Est.

În situația în care, la depunerea cererii de finanțare, solicitantul nu are sediul social/punct de lucru în Regiunea Nord-Est, solicitantul se va angaja (prin Declarația unică) să înregistreze, până la momentul primei plăți a ajutorului, sediul social/punct de lucru în Regiunea Nord-Est.

Se va completa **Anexa 6** - *Declarația privind încadrarea întreprinderii în categoria IMM* în conformitate cu **Anexa 7** - *Îndrumar privind încadrarea în categoria IMM*. Recomandăm consultarea **Anexei 19** – *Grila de verificare a încadrării în categoria IMM*.

## ***Categorii de parteneri eligibili***

Nu se aplică prezentului apel.

## ***Reguli și cerințe privind parteneriatul***

Nu se aplică prezentului apel.

## **Eligibilitatea activităților**

## ***Cerințe generale privind eligibilitatea activităților***

**Cerința 6.** Solicitantul demonstrează că a participat la apelul interregional VInnovate 2024 (Vanguard), conceput de Inițiativa Vanguard, și a obținut un aviz pozitiv din partea Secretariatului VInnovate

Pentru a demonstra participarea la apelul interregional VInnovate 2024 (Vanguard), solicitantul trebuie să fi depus un formular de preînscriere a proiectului în cadrul apelului interregional VInnovate 2024 (Vanguard), și să fi obținut o evaluare pozitivă din partea Secretariatului VInnovate.

Dovada evaluării pozitive se face prin depunerea următoarelor documente:

* **Formularul de preînscriere a proiectului**, semnat de toți partenerii și depus de liderul de parteneriat către Secretariatul VInnovate.
* **Comunicarea de la Secretariatul VInnovate care confirmă evaluarea pozitivă** a formularului de preînscriere și că proiectul a fost selectat pentru a participa la etapa următoare, și anume depunerea cererii de finanțare la nivelul regiunii Nord- Est. Solicitantul va primi o notificare oficială prin e-mail, prin care se va confirma dacă proiectul a fost selectat pentru a trece la următoarea etapă. Această notificare poate include:
  + Rezultatul evaluării formularului de preînscriere;
  + Detalii privind conformitatea proiectului cu criteriile de eligibilitate ale apelului interregional VInnovate 2024 (Vanguard)
  + Observații suplimentare ale evaluatorilor din cadrul Secretariatului Vanguard, dacă este cazul;
  + Informații privind pașii următori și termenele limită.

**Cerința 7.** Solicitantul asigură contribuția proprie la valoarea cheltuielilor eligibile de minimum 10% și acoperirea cheltuielilor neeligibile ale proiectului, resursele și mecanismele financiare necesare implementării optime a proiectului, precum și cele pentru buna funcționare a acestuia în perioada de durabilitate.

Contribuția proprie a solicitantului este de minimum 10%, cu condiția încadrării în valoarea maximă totală a ajutoarelor de minimis de care poate beneficia întreprinderea unică.

|  |  |
| --- | --- |
|  | **Atenție!**  Contribuția financiară proprie a solicitantului pentru implementarea proiectului este constituită fie din resurse proprii, fie din resurse atrase, sub o formă care să nu facă obiectul niciunui alt ajutor public. Această prevedere trebuie interpretată în sensul normelor de ajutor de minimis pentru a nu constitui ajutor de minimis și pentru a nu fi aplicabile regulile de cumul pentru aceleași cheltuieli, pentru a nu depăși intensitatea maximă admisă pentru solicitant. |

**Cerința 8.** Locul de implementare a proiectului este situat în regiunea Nord-Est, în mediul urban și/sau rural.

Locul/locurile de implementare a/ale proiectului este/sunt situat/e în mediul urban și/sau rural din Regiunea Nord-Est.

Locul de implementare este locul în care sunt preconizate a se desfășura/se desfășoară activitățile proiectului.

Înregistrarea locului de implementare a proiectului poate exista la momentul depunerii cererii de finanțare sau poate fi realizată ulterior.

În cazul în care înregistrarea locului de implementare a proiectului nu există la momentul depunerii cererii de finanțare si prin proiect se vizează înființarea unui punct de lucru ca loc de implementare a proiectului, solicitantul se va angaja prin Declarația Unică să înregistreze punctul de lucru cel mai târziu la finalizarea implementării proiectului.

**Cerința 9.** Proiectul și activitățile sale vizează cel puțin unul din domeniile de specializare inteligentă ale Regiunii Nord-Est

Proiectul poate viza una sau mai multe clase (coduri) CAEN, înregistrate la Registrul Comerțului în condițiile Legii 265 din 22 iulie 2022, în situația în care aceste activități se completează, dezvoltă sau se optimizează reciproc.

Solicitantul va selecta un cod CAEN relevant pentru proiect, celelalte fiind menționate în cadrul justificării cererii de finanţare, în condițiile în care proiectul are impact şi asupra altor coduri CAEN.

**Domeniul/iile de activitate eligibil/e** (clasa/e CAEN) vizat/e de investiție trebuie să fie **asociat/e cu un domeniu de specializare inteligentă a Regiunii Nord-Est** (Anexa 4 - Lista domenii și subdomenii RIS3 NE).

## ***Activități eligibile***

Proiectul trebuie să vizeze realizarea unor activități de cercetare-dezvoltare-inovare care să conducă la dezvoltarea de procese, produse sau servicii noi sau semnificativ îmbunătățite, pregătite pentru comercializare în perioada de durabilitate a proiectului. Obiectivul este atingerea unui nivel de maturitate tehnologică de TRL 7 sau TRL 8.

Solicitantul trebuie să demonstreze, la momentul depunerii cererii de finanțare, că proiectul are un nivel de maturitate tehnologică de **minimum TRL 6**. Acest lucru se va face prin completarea **Anexei 10** - *Raport TRL* (model orientativ).

Dacă este cazul, activitățile aferente **TRL5** pot fi eligibile pentru finanțare în prezentul apel, cu condiția ca o parte semnificativă a proiectului (peste 50% din costurile totale) să se axeze pe activități asociate nivelelor TRL superioare (TRL7 și / sau TRL8). Aceasta înseamnă că proiectul trebuie să demonstreze un plan clar de dezvoltare a tehnologiei de la stadiul de concept (TRL5) la un sistem complet și operațional (TRL8).

Activitățile eligibile ce presupun parcurgerea etapelor de maturitate tehnologică de la TRL 6 la TRL 7 și/sau TRL 8 pot fi definite astfel:

* **TRL 6 (Model sau prototip demonstrativ)**: Activitățile pot include dezvoltarea și testarea unui model sau prototip funcțional al unei tehnologii sau produse, într-un mediu de laborator sau pilot, pentru a demonstra viabilitatea și funcționalitatea conceptului. De asemenea, aceste activități pot implica evaluarea și optimizarea performanței și fiabilității prototipului în condiții controlate.
* **TRL 7 (Demonstrare a tehnologiei într-un mediu operațional)**: Activitățile pot consta în testarea și validarea tehnologiei sau produsului într-un mediu operațional relevant, cu scopul de a demonstra performanța și eficacitatea acestuia în condiții reale de utilizare. Aceste activități pot implica implementarea și monitorizarea unui pilot sau a unei demonstrații la scară reală într-un mediu adecvat, pentru a evalua comportamentul tehnologiei în condiții de operare normale.
* **TRL 8 (Sistem complet și operațional)**: Activitățile pot viza finalizarea și validarea unui sistem sau produs complet și operațional, pregătit pentru implementare comercială. Aceste activități pot include optimizarea finală a tehnologiei sau produsului, precum și evaluarea performanței și fiabilității acestuia în condiții de utilizare reale. De asemenea, aceste activități pot implica obținerea și validarea certificărilor și aprobărilor necesare pentru comercializare și implementare pe piață.

**Cerința 10.**  Proiectul și activitățile sale se încadrează în acțiunile sprijinite în cadrul Priorității 1, Obiectivului specific 1.1, Operațiunea 4

Activitățile propuse vor avea drept scop creșterea gradului de inovare al companiei prin validarea sau dezvoltarea unui prototip/produs/tehnologie în domeniile de specializare inteligentă RIS3 Nord-Est și trebuie să se încadreze următoarele categorii:

1. **Activități de cercetare - dezvoltare – inovare (CDI**) (minimum TRL 6[[13]](#footnote-13) – TRL 7 și/sau TRL 8), de tipul: cercetare industrială, dezvoltare experimentală și inovare *(obligatoriu)*
2. **Activități specifice realizării de investiții strict necesare activității de CDI:**
3. Dotarea cu active corporale, de natura mijloacelor fixe (obligatoriu), de tipul: echipamente tehnologice, instalații de lucru, echipamente informatice etc.;
4. Dotarea cu active necorporale de tipul: cunoștințe tehnice, brevete, drepturi de utilizare, licențe, mărci comerciale, programe informatice, alte drepturi şi active similare, strict necesare pentru atingerea obiectivelor proiectului.
5. **Activități aferente CDI contractuale, realizate de entități selectate de către beneficiar în condiții de concurență deplină și folosite exclusiv pentru proiect, ca de exemplu servicii de tipul:**
6. Testare, măsurători, analize de laborator;
7. Asistență și consultanță tehnică la aplicarea unor rezultate ale cercetării;
8. Asistență pentru obținerea, validarea și protejarea proprietății industriale și/sau intelectuale;
9. Asistență pentru omologarea, certificarea și standardizarea produselor/ proceselor noi sau îmbunătățite
10. **Alte activități ce pot fi realizate ca parte integrantă a proiectului, ca de exemplu:**
11. Cooperare externă pentru schimbul de cunoștințe, expertiză și resurse, în vederea dezvoltării și testării prototipurilor sau tehnologiilor (de ex. crearea de parteneriate strategice cu alte companii, universități și centre de cercetare; participarea la rețele de cooperare interregională și internațională);
12. Internaționalizare (de ex. participarea la nivel internațional, la târguri, misiuni comerciale, expoziții, în calitate de expozant);
13. Comunicarea și diseminarea rezultatelor (de ex. organizarea de conferințe, ateliere de lucru și alte evenimente de diseminare a rezultatelor proiectului)
14. Activități de comunicare și vizibilitate obligatorii privind proiectul (*obligatoriu*)
15. Management de proiect

**Pentru a fi eligibil proiectul trebuie să includă obligatoriu** activitățile prevăzute la punctele **A și D (d)**

**Nu sunt eligibile proiectele care implică doar investiții în active necorporale.**

|  |  |
| --- | --- |
|  | **ATENȚIE!**  Este obligația solicitantului să demonstreze că proiectul are în vedere realizarea unor activități de cercetare – dezvoltare - inovare cu scopul de a parcurge etapele de maturitate tehnologică de la TRL 6 la TRL 7 și/sau TRL8.  Proiectul trebuie să vizeze dezvoltarea de procese, produse sau servicii noi sau semnificativ îmbunătățite. |

## ***Activitatea de bază***

Pentru acest apel de proiecte, toate activitățile eligibile detaliate la **Secțiunea 5.2.2** „Activități eligibile”, sunt activități de bază în conformitate cu prevederile OUG 23/2023.

## ***Activități neeligibile***

În cadrul prezentului apel de proiecte **nu sunt eligibile** **proiecte care:**

* vizează activități de producție de serie sau de comercializare a produselor sau tehnologiilor existente;
* vizează activități de rutină de îmbunătățire a calității sau de mentenanță a produselor sau tehnologiilor existente;
* includ investiții demarate (a fost dată o comandă fermă de bunuri) înainte de depunerea cererii de finanțare.

Se vor avea în vedere inclusiv condiționările cu privire la activitățile proiectelor din **secțiunea 5.2.2** a prezentului ghid.

## **Eligibilitatea cheltuielilor**

## ***Baza legală pentru stabilirea eligibilității cheltuielilor***

* Regulamentul (UE, Euratom) 2093/2020 al Consiliului din 17 decembrie 2020 de stabilire a cadrului financiar multianual pentru perioada 2021-2027;
* Regulamentul (UE) 1058/2021 al Parlamentului European și al Consiliului din 24 iunie 2021 privind Fondul european de dezvoltare regională și Fondul de coeziune;
* Regulamentul (UE) 1060/2021 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize, cu modificările și completările ulterioare;
* Regulamentul (UE). 2831/2023 al Comisiei din 13.12.2023 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis;
* Hotărârea Guvernului nr. 829/2022 pentru aprobarea Normelor metodologice de aplicare a prevederilor Ordonanței de urgenta a Guvernului nr. 133/17.12.2021;
* Hotărârea Guvernului nr. 873/2022 pentru stabilirea cadrului legal privind eligibilitatea cheltuielilor efectuate de beneficiari în cadrul operațiunilor finanțate în perioada de programare 2021-2027 prin Fondul european de dezvoltare regională, Fondul social european Plus, Fondul de coeziune și Fondul pentru o tranziție justă;
* Ordonanța de urgență a Guvernului nr. 101 din 25 iunie 2020 privind unele măsuri pentru implementarea proiectelor cu finanțare din fonduri europene  în vederea evitării riscului de dezangajare pentru perioada de programare 2014-2020, cu modificările și completările ulterioare;
* Ordonanța de urgență a Guvernului nr. 133/17.12.2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziție justă, cu modificările și completările ulterioare;
* Ordonanța de urgență a Guvernului nr. 23/2023 din 12 aprilie 2023 privind instituirea unor măsuri de simplificare și digitalizare pentru gestionarea fondurilor europene aferente Politicii de coeziune 2021 – 2027, cu modificările și completările ulterioare;
* Ordinul comun MIPE 4013/23.10.2023/ OMF5316/27.11.2023 privind aprobarea Instrucțiunilor de aplicare a prevederilor art.9 alin (1) si (2) din HG 873/2002;
* Schemă de ajutor de minimis Investiții pentru proiecte interregionale finanțate sub Inițiativa Vanguard-VInnovate 2024.

**Condițiile cumulative de eligibilitate a cheltuielilor:**

1. să respecte prevederile articolului 63 și, după caz, ale art. 20 alin. (1) lit. b) și c) din Regulamentul (UE) 2021/1.060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize;
2. să fie suportate de un beneficiar și plătite în cadrul implementării operațiunilor, între data transmiterii programului către Comisie sau data de 1 ianuarie 2021, oricare dintre aceste date survine prima, și 31 decembrie 2029 (art. 63 din Regulamentul UE 160/2021, alin. (2));
3. să fie însoțită de facturi emise în conformitate cu prevederile [Legii nr. 227/2015 privind Codul fiscal](https://legislatie.just.ro/Public/DetaliiDocumentAfis/256327), cu modificările și completările ulterioare, sau cu prevederile legislației statului în care acestea au fost emise ori de alte documente cu valoare probatorie echivalentă facturilor, pe baza cărora cheltuielile să poată fi verificate/controlate/auditate, cu excepția cheltuielilor prevăzute la art. 3 din HG 873/2022, precum și formelor de sprijin prevăzute la art. 5 din HG 873/2022;
4. să fie însoțită de documente justificative privind efectuarea plății și realitatea cheltuielii efectuate, pe baza cărora cheltuielile să poată fi verificate/controlate/auditate, cu excepția cheltuielilor prevăzute la art. 3 și 4 din HG 873/2022, precum și a formelor de sprijin prevăzute la art. 5 din HG 873/2022;
5. să fie în conformitate cu prevederile programului;
6. să fie în conformitate cu prevederile contractului/deciziei de finanțare;
7. să fie rezonabilă și necesară realizării operațiunii;
8. să respecte prevederile legislației Uniunii Europene și naționale aplicabile;
9. să fie înregistrată în contabilitatea beneficiarului, cu respectarea prevederilor art. 74 alin. (1) lit. a) pct. (i) din Regulamentul (UE) nr. 1.060/2021, cu excepția formelor de sprijin prevăzute la art. 5 din HG 873/2022.

* Taxa pe valoarea adăugată (TVA) este eligibilă pentru operațiunile al căror cost total este mai mic de 5 000 000 EUR (inclusiv TVA), în conformitate cu prevederile articolului 64 din Regulamentul UE nr. 1060/2021, dacă este aferentă unor cheltuieli eligibile efectuate în cadrul proiectelor finanțate și dacă nu este finanțată și din alte fonduri publice. Astfel, solicitantul care își include în bugetul proiectului TVA eligibilă, are obligația depunerii la Autoritatea de Management, la depunerea unei cereri de rambursare/plată, a unei declarații pe propria răspundere (Anexa 1 la Ordinul comun MIPE 4013/23.10.2023 / OMF5316/27.11.2023 – **Anexa 16** la Ghidul Solicitantului) din care să rezulte că TVA solicitată la rambursare/plată nu a fost și nu va fi solicitată la rambursare conform legislației naţionale în domeniul fiscal.
* Beneficiarul va efectua plata cheltuielilor eligibile numai prin transfer bancar. Nu vor fi considerate eligibile cheltuielile ce se vor plăti în numerar sau prin altă modalitate de plată decât prin transfer bancar. Pentru plățile în alte valute aferente cheltuielilor eligibile efectuate de Beneficiar în cadrul proiectului, acesta solicită la rambursare contravaloarea în lei a acestora la cursul de schimb aplicat de beneficiar în ziua plății dar fără a depăși contravaloarea în lei a sumelor facturate la cursul BNR din ziua emiterii facturii.
* Pentru a fi eligibile cheltuielile, procedurile de achiziție trebuie să fie lansate după publicarea Ghidului solicitantului în consultare publică (de exemplu: solicitantul poate lansa achiziția și semna contractul de achiziții, dar nu poate demara investiția, în sensul lansării comenzii).

## ***Categorii și plafoane de cheltuieli eligibile***

Detalierea plafoanelor maxime aferente cheltuielilor eligibile aplicabile acestui apel de proiecte, se regăsesc în **Anexa 15** - *Categorii și plafoane de cheltuieli eligibile*,la prezentul ghid.

Activitățile la TRL5 pot fi eligibile pentru finanțare în prezentul apel, cu condiția ca o parte semnificativă a proiectului (peste 50% din costurile totale) să se axeze pe activități asociate nivelelor TRL superioare (TRL7 și / sau TRL8).

## ***Categorii de cheltuieli neeligibile***

În cadrul acestui apel de proiecte sunt neeligibile:

* categoriile de cheltuieli prevăzute la art.10 din H.G.nr. 873/06.07.2022 pentru stabilirea cadrului legal privind eligibilitatea cheltuielilor efectuate de beneficiari în cadrul operațiunilor finanțate în perioada de programare 2021-2027 prin Fondul european de dezvoltare regională, Fondul social european Plus, Fondul de coeziune și Fondul pentru o tranziție justă, printre care se includ și următoarele:
* cheltuielile prevăzute la art. 64 din Regulamentul (UE) 2021/1.060;
* costuri privind relocarea potrivit art. 66 din Regulamentul (UE) 2021/1.060;
* cheltuielile excluse de la finanțare potrivit art. 7 alin. (1), (4) și (5) din Regulamentul (UE) 2021/1.058 privind Fondul european de dezvoltare regională și Fondul de coeziune;

|  |  |
| --- | --- |
|  | **ATENȚIE!**  **Cheltuielile aferente investițiilor legate de producția, prelucrarea, transportul, distribuția, stocarea sau arderea combustibililor fosili nu sunt considerate cheltuieli eligibile în cadrul acestui apel**. Acest lucru se aplică, printre altele, achiziției de excavatoare, buldozere, încărcătoare frontale, utilaje de compactare, gredere, motostivuitoare, macarale, nacele montate pe autoșasiu, care de televiziune, ambulanțe și a altor echipamente similare care funcționează pe bază de combustibili fosili, înmatriculabile sau neînmatriculabile. |

* cheltuielile privind achiziția de echipamente second-hand;
* amenzi, penalități, cheltuieli de judecată și cheltuieli de arbitraj;
* cheltuielile efectuate peste plafoanele specifice stabilite sau excluse de la finanțare prin ghidul solicitantului
* cheltuieli efectuate înainte de 01.01.2021 în conformitate cu prevederile art. 63 alin (2) din Regulamentul (UE) 2021/1.060;
* cheltuielile realizate în cadrul operațiunilor care intră sub incidența prevederilor art. 63 alin. (6) din Regulamentul (UE) 2021/1.060;
* cheltuielile aferente operațiunilor care fac obiectul uneia dintre situațiile prevăzute la art. 65 alin. (1) și (2) din Regulamentul (UE) 2021/1.060, care afectează caracterul durabil al operațiunilor, devin neeligibile, proporțional cu perioada de neconformitate;
* contribuția în natură;
* cheltuieli aferente procurării obiectelor de inventar;
* în plus față de prevederea art. 10 din HG 873/2022, în cadrul acestui apel nu sunt eligibile cheltuielile cu achiziționarea autovehiculelor și a mijloacelor de transport, așa cum sunt ele clasificate în Subgrupa 2.3. „Mijloace de transport” din HG 2139/2004, indiferent de domeniul de activitate al solicitantului ori de domeniul de activitate în care se dorește realizarea investiției propuse prin proiect, cu excepția Clasei 2.3.6. ”Utilaje și instalații de transportat și ridicat”
* cheltuieli care nu corespund particularităților/obiectivelor/activităților sprijinite aferente Priorității 1 a Programului Regional Nord-Est 2021-2027;

## ***Opțiuni de costuri simplificate. Costuri directe și costuri indirecte***

**Costurile directe** reprezintă acele cheltuieli eligibile care sunt direct legate de punerea în aplicare a investiției sau a proiectului și pentru care poate fi demonstrată legătura directă cu respectiva investiție sau cu respectivul proiect. Costurile directe pot include și alte categorii de cheltuieli eligibile decât cele cu investițiile care sunt direct legate de atingerea obiectivelor proiectului și pentru care poate fi demonstrată legătura directă.

Pentru proiectele depuse în cadrul acestei Priorități, **costurile directe** includ costurile prevăzute în următoarele subcategorii:

* *Sub-categoria – Cheltuieli salariale*
* *Sub-categoria – 4.5 Dotări*
* *Sub-categoria – 4.6 Active necorporale*
* *Sub-categoria - Cheltuieli cu servicii pentru derularea activităților proiectului*

În conformitate cu art. 54 lit. (a) Regulamentul UE 2021/1.060, cu modificările şi completările ulterioare, costurile indirecte se calculează prin aplicarea unei rate forfetare de **maximum 7%** la costurile directe eligibile, așa cum sunt descrise mai sus.

În implementarea proiectelor, cheltuielile solicitate pe bază de rată forfetară nu se justifică prin documente, contravaloarea acestora fiind calculată prin aplicarea procentului stabilit în Ghidul solicitantului, la totalul cheltuielilor directe eligibile solicitate la decontare.

## ***Opțiuni de costuri simplificate. Costuri unitare/sume forfetare și rate forfetare***

În cadrul acestui apel de proiecte, AM PR Nord-Est nu a prevăzut utilizarea altor opțiuni de costuri simplificate din categoria celor prevăzute la art. 53 alin. 1) literele (b), (c) și (d) din Regulamentul UE nr. 1060/2021, în afară de rata forfetară prevăzută la **secțiunea 5.3.4.**

## ***Finanțare nelegată de costuri***

Nu se aplică prezentului apel.

## **Valoarea minimă și maximă eligibilă/nerambursabilă a unui proiect**

**Cerința 11.** Valoarea finanțării nerambursabile acordate pentru un proiect este de minimum 50.000 EUR și maximum 200.000 EUR, echivalent în lei la cursul InforEuro din luna publicării Ghidului solicitantului, cu respectarea plafonului de minimis (300.000 EUR), ținând cont de regula de cumul a ajutoarelor aplicabilă întreprinderii unice.

Cursul valutar la care se va calcula încadrarea în respectivele valori minime și maxime este cursul InforEuro din luna publicării ghidului solicitantului, respectiv luna septembrie 2024: 1 euro= 4.9774 lei.

A se vedea prevederile menționate în **Anexa 8** - *Reguli privind ajutorul de minimis*.

## **Cuantumul cofinanțării acordate**

Asistența financiară nerambursabilă acordată solicitantului din ajutorul de minimis este de maximum 90%, cu condiția încadrării în valoarea maximă a ajutoarelor de minimis.

Valoarea maximă totală a ajutoarelor de minimis de care poate beneficia întreprinderea unică, cu luarea în calcul inclusiv a valorii alocării financiare aferente componentei de minimis acordate în cadrul proiectului, nu va depăși echivalentul în lei a 300.000 EUR, calculat la cursul InforEuro în vigoare la data semnării contractului de finanțare, în nicio perioadă de 3 ani, cu respectarea condițiilor de cumul.

A se vedea prevederile menționate în Anexa 8 - Reguli privind ajutoarele de minimis.

## **Durata proiectului**

**Cerința 12.** Perioada de implementare a activităților proiectului este de maximum 36 luni de la data semnării contractului de finanțare și nu depășește 31 decembrie 2029.

Perioada de implementare a activităților proiectului se referă atât la activitățile realizate înainte de depunerea cererii de finanțare cât și la activitățile ce urmează a fi realizate după momentul contractării proiectului. Solicitantul trebuie să prevadă în mod realist perioada de implementare pentru fiecare activitate în parte, luând în considerare specificul fiecărei activități.

După semnarea contractului de finanțare, perioada de implementare a activităților proiectului în cadrul căreia pot fi efectuate cheltuielile eligibile, este de **maximum 36 luni**, fără a depăși data de 31 decembrie 2029.

|  |  |
| --- | --- |
|  | **ATENȚIE!**  Indiferent de perioada de implementare a proiectului, trebuie demarată procedura de achiziție pentru **contractul de furnizare/servicii** în **maximum 3 luni de la semnarea contractului de finanțare**. Nerespectarea condiției anterior menționată poate constitui motiv de reziliere a contractului de finanțare. |

## **Alte cerințe de eligibilitate a proiectului**

**Cerința 13.** Proiectul respectă prevederile legislației comunitare și naționale în domeniul dezvoltării durabile, egalității de șanse, de gen, nediscriminării și accesibilității pentru persoanele cu dizabilități.

Se vor avea în vedere prevederile **secțiunilor** **3.16** și **3.19**.

**Cerința 14.** Proiectul respectă principiul DNSH

Solicitanții la finanțare vor analiza proiectele având în vedere prevederile **secțiunii 3.17** din prezentul ghid și a celor din *Metodologia privind imunizarea la schimbările climatice și respectarea principiului DNSH* și *Anexa 4.1.**DNSH – P1 – VInnovate* la această Metodologie, disponibile pe pagina web dedicată Regio Nord-Est, Secțiunea *Documente suport* (<https://regionordest.ro/documente-suport/>).

Solicitantul își va asuma respectarea acestei condiții de eligibilitate și în **Anexa 2** - *Declarația Unică*.

Respectarea acestei obligații asumate va face obiectul monitorizării în etapa de implementare și în etapa de durabilitate a proiectului.

# **INDICATORI DE ETAPĂ**

Indicatorii de etapă reprezintă repere cantitative, valorice sau calitative față de care este monitorizat şi evaluat, într-o manieră obiectivă şi transparentă, progresul implementării unui proiect.

În funcție de specificul proiectelor, indicatorii de etapă pot fi:

a) realizarea unor activități sau sub activități din proiect,

b) atingerea unor stadii de implementare sau de execuție tehnică sau financiară prestabilite,

c) stadii sau valori intermediare ale indicatorilor de realizare.

Planul de monitorizare a proiectului este completat de către solicitant și este parte integrantă a contractului de finanțare. În cadrul acestuia sunt prezentați indicatorii de etapă stabiliți pentru perioada de implementare a proiectului, condițiile și documentele justificative pe baza cărora se evaluează și se probează îndeplinirea acestora în vederea atingerii obiectivelor și țintelor finale ale indicatorilor de realizare și de rezultat prevăzuți în cadrul cererii de finanțare.

Precizăm că solicitantul își poate selecta indicatorii de etapă aplicabili, în funcție de tipologia de proiect, își poate stabili termenele de realizare, fără a depăși termenul maxim prevăzut în **Anexa 17** - *Planul de monitorizare*.

Contractul de finanțare și Manualul beneficiarului cuprind modalitatea de urmărire și măsurile avute în vedere de AM PR Nord-Est pentru respectarea Planului de monitorizare de către beneficiarii de finanțare.

# **COMPLETAREA ȘI DEPUNEREA CERERILOR DE FINANȚARE**

## **Completarea formularului cererii**

Documentația de finanțare este compusă din:

* **Formularul cererii de finanțare,** ale cărei secțiuni se completează în sistemul informatic MySMIS2021/SMIS2021+. **Anexa 1** la acest Ghidprezintă aceste secțiuni și include instrucțiuni, recomandări și clarificări privind modul de completare. Aceste detalii sunt disponibile inclusiv în cadrul aplicației MySMIS2021/SMIS2021+, la completarea fiecărei secțiuni în parte.
* **Anexele la cererea de finanțare –** Toate documentele vor fi încărcate în MySMIS2021/SMIS2021+, astfel:
* *Documentele originale emise în format fizic* (ce vor constitui anexe ale cererii de finanțare) vor fi scanate integral și lizibil, în format .pdf, denumite corespunzător pentru a fi ușor de identificat;
* *Documentele elaborate electronic* (ce vor constitui anexe ale cererii de finanțare) vor fi salvate în format .pdf și semnate cu semnătură electronică extinsă.

Conform OUG 23/2023, unele anexe sunt solicitate a fi depuse la momentul depunerii cererii de finanțare (a se vedea **secțiunea 7.4**), iar altele în etapa contractuală (**secțiunea 7.6**). În etapa de implementare și durabilitate a contractului de finanțare, vor fi depuse documentele specificate în **secțiunea 11** din ghid.

În cazul în care solicitantul consideră că poate explica o anumită situație și prin alte documente, acesta le poate anexa la cererea de finanțare, însă acest aspect nu presupune nerespectarea cerinței de a transmite documentele obligatorii solicitate. Atunci când se consideră necesar, se pot solicita, prin cererile de clarificări, și alte documente decât cele menționate în prezentul ghid, iar netransmiterea acestora poate atrage respingerea cererii de finanțare.

## **Limba utilizată în completarea cererii de finanțare**

Limba utilizată în completarea documentației de finanțare este limba română.

## **Metodologia de justificare și detaliere a bugetului cererii de finanțare**

Bugetul proiectului este cuprins în cererea de finanțare și respectă formatul cadru și conținutul minim aprobat prin Ordin al ministrului investițiilor și proiectelor europene. Bugetul proiectului se generează în cadrul aplicației MySMIS2021/SMIS2021+, și trebuie să fie complet și corelat cu activitățile prevăzute, cu resursele materiale implicate în realizarea proiectului, cu indicatorii asumați și cu calendarul de realizare.

La întocmirea bugetului, solicitantul are în vedere respectarea pragurilor valorice impuse prin prezentul ghid. Totodată, valorile pe care se fundamentează bugetul trebuie să respecte prevederile art. 5 lit. d) și e) din Ordonanța de urgență a Guvernului nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, aprobată cu modificări și completări prin Legea nr. 142/2012, cu modificările și completările ulterioare.

Conform prevederilor OUG 23/2023, art. 4, alin (7), lit. c) solicitantul are obligația de a asigura fonduri suficiente și realiste în bugetul proiectului, precum și termene realiste pentru realizarea activităților, cu încadrarea în limitele maxime prevăzute pentru bugetul sau, după caz, durata maximă de implementare a proiectului.

## **Anexe și documente obligatorii la depunerea cererii**

Documentele și anexele obligatorii enumerate mai jos se vor transmite obligatoriu împreună cu cererea de finanțare la momentul depunerii acesteia prin sistemul informatic MySMIS2021/SMIS2021+. Netransmiterea la momentul depunerii cererii de finanțare a tuturor documentelor obligatorii enumerate mai jos poate face obiectul solicitării de clarificări a AM PR Nord-Est în cadrul etapei de evaluare tehnică și financiară, în conformitate cu prevederile și excepțiile detaliate în cadrul prezentului subcapitol.

Anexele și documentele obligatorii la depunerea cererii de finanțare vor fi încărcate în sistemul informatic MySMIS2021/SMIS2021+, în format .pdf, după ce au fost semnate electronic, conform prevederilor de la secțiunea 4.4. „Modalitatea de depunere a proiectelor” din Ghidul solicitantului. Pentru unele din anexele enumerate mai jos, acest ghid conține modele standard (ex. Declarația unică).

Documentele și anexele redactate în altă limbă vor fi însoțite, în mod obligatoriu de traducere legalizată sau autorizată. Documentul original și traducerea acestuia se vor constitui într-un singur fișier în format pdf.

Anexele obligatorii la depunerea cererii de finanțare sunt:

* + - 1. **Declarația unică a solicitantului**, conform **Anexei 2** la Ghidul solicitantului

Declarația unică va fi generată, semnată și încărcată în sistemul informatic MySMIS2021/SMIS2021+, de către reprezentantul legal al solicitantului.

|  |  |
| --- | --- |
|  | **ATENȚIE!**  Aplicația generează automat declarația cu datele de identificare ale persoanei care realizează generarea. De aceea, se va avea în vedere ca reprezentantul legal să fie proprietarul în MySMIS2021/SMIS2021+ al entității solicitante și cel care generează, semnează și încarcă Declarația unică. |

* + - 1. *(dacă este cazul)* **Împuternicirea pentru semnarea electronică extinsă a Cererii de finanțare și a anexelor la cererea de finanțare**

În cazul în care, pentru încărcarea cererii de finanțare (inclusiv anexe) în sistemul informatic MySMIS2021/SMIS2021+ este delegată o altă persoană, aceasta va fi împuternicită de către reprezentantul legal și se va anexa documentul de împuternicire la cererea de finanțare.

Documentul de împuternicire reprezintă un document administrativ emis de reprezentantul legal, cu respectarea prevederilor legale în vigoare.

|  |  |
| --- | --- |
|  | **ATENȚIE!**  Dacă la depunere, cererea de finanțare este semnată de reprezentantul legal al solicitantului, iar pe parcursul procesului de evaluare, selecție și contractare, se împuternicește o persoană pentru semnarea electronică extinsă a răspunsurilor la solicitările de clarificări (cu respectarea prevederilor secțiunii 8), acest document se poate prezenta odată cu răspunsul la respectiva solicitare de clarificări.  Prevederea se aplică și în cazul în care persoana împuternicită să semneze răspunsurile la solicitările de clarificări este diferită de persoana împuternicită să depună Cererea de finanțare și anexele acesteia. |

* + - 1. **Situațiile financiare anuale ale solicitantului, aferente ultimului an fiscal încheiat pentru care există situații financiare aprobate, însoțite de recipisa de depunere, după caz:**
  + Bilanțul prescurtat (Formular 10)
  + Contul de profit și pierdere (Formular 20)
  + Datele informative (Formular 30)
  + Situația activelor imobilizate (Formular 40)
    - 1. **Documentele justificative din care să reiasă avizul pozitiv din partea Secretariatului VInnovate**

Dovada evaluării pozitive se face prin depunerea următoarelor documente:

* **Formularul de preînscriere a proiectului**, semnat de toți partenerii și depus de liderul de parteneriat către Secretariatul VInnovate.
* **Comunicarea (electronică) de la Secretariatul VInnovate care confirmă evaluarea pozitivă** a formularului de preînscriere și că proiectul a fost selectat pentru a participa la etapa următoare, și anume depunerea cererii de finanțare la nivelul regiunii Nord- Est.

Comunicarea (electronică) de la Secretariatul VInnovate constă într-o notificare oficială prin e-mail, care va confirma dacă proiectul a fost selectat pentru a trece la următoarea etapă. Această notificare poate include:

* + Rezultatul evaluării formularului de preînscriere;
  + Detalii privind conformitatea proiectului cu criteriile de eligibilitate ale apelului interregional VInnovate 2024 (Vanguard)
  + Observații și recomandări ale evaluatorilor din cadrul Secretariatului Vanguard, dacă este cazul;
  + Informații privind pașii următori și termenele limită.
    - 1. **Raportul TRL inițial**

Rezultatul cercetării de la care demarează proiectul trebuie descris în cadrul raportului TRL atașat Cererii de finanțare și argumentează nivelul TRL inițial (minimum TRL 6[[14]](#footnote-14)). .

Raportul TRL va fi completat incluzând informațiile solicitate în cadrul **Anexei 10** și **trebuie validat** de către un expert cu cunoștințe aprofundate în domeniul / domeniile proiectului. Acest expert poate fi **un cercetător**, sau **un alt specialist cu studii superioare și experiență în domeniu**. Expertul ar trebui să revizuiască cu atenție Raportul TRL și să confirme acuratețea și completitudinea informațiilor prezentate.

Odată ce Raportul TRL a fost validat, acesta **trebuie semnat** de către:

* Solicitantul finanțării: Confirmă responsabilitatea pentru conținutul Raportului TRL.
* Expert: Confirmă validitatea informațiilor prezentate.

Raportul TRL **trebuie să fie însoțit** de următoarele documente:

* CV-ul expertului însoțit de:
  + - **diplome care dovedesc calificarea și documente care dovedesc experiența (minimum 3 ani)**, în domeniul / domeniile proiectului, sau
    - **diploma de doctor** în domeniul / domeniile proiectului;

1. **(dacă este cazul) contractul de cercetare încheiat cu organizația de cercetare** dacă solicitantul a încheiat un contract de cercetare cu o organizație de cercetare pentru a dezvolta conceptul până la nivelul TRL 6/7;
2. **(dacă este cazul) documentele prin care a fost achiziționat conceptul tehnologic (contract de vânzare – cumpărare etc.)** dacă solicitantul a cumpărat dreptul de utilizare al tehnologiei aflată la nivelul de maturitate TRL 6/7;
3. **(dacă este cazul) alte documente aferente obținerii dreptului de utilizare al rezultatelor** cercetării la nivelul TRL 6/7.

Documentele justificative menționate la punctele 1,2 și 3 de mai sus vor fi transmise cel târziu în etapa de contractare. *Dacă este cazul se va actualiza și transmite Acordul de parteneriat actualizat.*

* + - 1. **Planul de implementare al proiectului** (model recomandat în **Anexa 11** la prezentul ghid)

Se vor respecta modelul și instrucțiunile de completare din **Anexa 11** - *Plan de implementare proiect.*

* + - 1. **Macheta financiară - Verificarea încadrării solicitantului în categoria întreprinderilor în dificultate** - model standard în **Anexa 12**
      2. **Lista de dotări, servicii și resurse umane** cu încadrarea acestora în secțiunea de cheltuieli eligibile /neeligibile completată conform **Anexei 13**, și corelată cu bugetul proiectului.
      3. **Notă privind fundamentarea rezonabilității costurilor**, conform **Anexei 14,** însoțită de **documentele justificative** care au stat la baza stabilirii costurilor estimate în cadrul proiectului

În cadrul acestei note va fi detaliată fundamentarea rezonabilității costurilor pentru elementele bugetate (echipamente, servicii etc.) în baza documentelor justificative care au stat la baza stabilirii costurilor estimate în cadrul proiectului, respectiv: oferte de preț/ cataloage/ website-uri, orice alte surse verificabile (cel puțin 2 surse distincte), care vor fi atașate acesteia. Documentele justificative care sunt în altă limbă vor fi traduse în limba română.

* + - 1. **Acord de parteneriat** (**Anexa 22** - model orientativ)

Pentru a formaliza colaborarea, la depunerea cererii de finantare, se va elabora un Acord de parteneriat (modelul orientativ este disponibil în Anexa 22 a ghidului). Acordul nu va fi semnat la această etapă.

Acordul de parteneriat va stabili contribuția individuală a fiecărui partener cu privire la modalitatea de participare la activitățile proiectului, definirea rolurilor și responsabilităților acestora, resurse umane și expertiză, resurse financiare, modalități de comunicare și colaborare între parteneri atât în timpul implementării proiectului cât şi în perioada de durabilitate, drepturile de proprietate intelectuală pentru rezultatele proiectului (inovare de bun/serviciu, cunoștințe, etc.), modalitățile de exploatare și valorificare a acestora, etc.

După ce toate organismele de finanțare implicate vor selecta cererea de finanțare (propunerea regională) asociată acelui proiect, toți partenerii implicați vor semna Acordul de parteneriat, oficializând colaborarea interregională, stabilind astfel cadrul de implementare a proiectului.

* + - 1. **Declarația privind ajutoarele de stat și de minimis (Anexa 9)**

Pentru respectarea regulilor de cumul, beneficiarul ajutorului va prezenta o declarație, în care va menționa informațiile referitoare la orice alt ajutor de stat/de minimis de care a beneficiat sau dacă este în curs de solicitare a altor ajutoare de stat, pentru aceleași cheltuieli eligibile cu cele propuse prin proiectul pentru care se depune cererea de finanţare.

## **Aspecte administrative privind depunerea cererii de finanțare**

Cererea de finanțare depusă de solicitant respectă modelul cadru aprobat prin ordin al ministrului investițiilor și proiectelor europene.

Toate anexele la cererea de finanțare vor fiîncărcate în MySMIS2021/SMIS2021+, astfel:

* *Documentele originale emise în format fizic* (ce vor constitui anexe ale cererii de finanțare) vor fi scanate integral și lizibil, în format .pdf, denumite corespunzător pentru a fi ușor de identificat;
* *Documentele elaborate electronic* (ce vor constitui anexe ale cererii de finanțare) vor fi salvate în format .pdf și semnate cu semnătură electronică extinsă.

Cererea de finanțare și documentele anexă vor fi încărcate în sistemul MySMIS2021/SMIS2021+, în format .pdf, sub semnătură electronică extinsă (certificată în conformitate cu prevederile legale în vigoare), a reprezentantului legal al solicitantului, sau a persoanei împuternicite de către acesta, dacă este cazul. În acest sens, se vor respecta precizările din cadrul **Secțiunii 7.4.** privind *Împuternicirea pentru semnarea electronică extinsă a Cererii de finanţare şi a anexelor la cererea de finanțare (după caz)*, din prezentul ghid.

Prin excepție, Declarația Unică (**Anexa 2** la Ghid) și Declarația privind ajutoarele de stat și de minimis (**Anexa 9** la Ghid) pot fi semnate doar de către reprezentantul legal al solicitantului sub semnătura electronică extinsă.

Solicitantul are obligația de a completa cererea de finanțare cu toate informațiile solicitate și de a anexa, la cererea de finanțare, toate documentele justificative, documentele suport și anexele prevăzute în Ghidul Solicitantului, necesare pentru etapa de evaluare tehnico-financiară a proiectului, acesta fiind responsabil pentru lipsa unora din aceste informații, documente sau anexe, fapt care poate conduce la decizii de respingere a cererii de finanțare în orice etapă de evaluare, selecție și contractare.

Documentele justificative, documentele suport și celelalte anexe ale Cererii de finanțare se vor întocmi și depune într-un format care să respecte cerințele de formă și conținut prevăzute în legislația națională și europeană, în situația în care pentru aceste documente este reglementat un format sau conținut standard.

## **Anexele și documente obligatorii la momentul contractării**

Anexele obligatorii la momentul contractării sunt:

1. **Cele mai recente situații financiare anuale ale solicitantului**, dacă sunt diferite de cele depuse deja la cererea de finanțare, însoțite de recipisa de depunere sau aprobate de adunarea generală a acționarilor sau asociaților
2. **Certificate de atestare fiscală**, referitoare la obligațiile de plată la bugetul local și la bugetul de stat

Certificatele de atestare fiscală referitoare la obligațiile de plată la bugetul local și la bugetul de stat trebuie să fie în termen de valabilitate, din care să reiasă că solicitantul și-a achitat obligațiile de plată nete (diferența dintre obligațiile de plată restanțe la buget și sumele de recuperat de la buget) către bugetul de stat și respectiv bugetul local, în cuantumul stabilit de legislația în vigoare (a se vedea și prevederile din **Anexa 2** - Declarație Unică). Se vor prezenta certificate emise de autoritățile publice locale pentru sediul social și pentru toate punctele de lucru ale solicitantului.

1. **Certificatul de cazier fiscal al solicitantului**

Certificatul de cazier fiscal trebuie să fie în termen de valabilitate.

1. **Actul de identitate al reprezentantului legal al solicitantului sau, unde este cazul, documente privind identificarea reprezentantului legal al solicitantului**
2. **Declarația privind încadrarea în categoria IMM** și, dacă este cazul, Calculul pentru întreprinderi partenere sau legate - model standard în **Anexa 6**
3. **Documentele privind dreptul solicitantului asupra imobilului (teren și/sau clădiri), după caz**

Se atașează documente din care să reiasă dreptul de proprietate privată, dreptul de concesiune, dreptul de superficie, dreptul de uzufruct, împrumutul de folosință (comodat) sau dreptul de închiriere/locațiune.

1. **Declarația reprezentantului legal prin care se certifică faptul că, pe parcursul procesului de evaluare și selecție au fost/ nu au fost înregistrate modificări asupra unora sau a tuturor documentelor depuse la cererea de finanțare** (acolo unde este cazul) - model standard în **Anexa 21**

În cazul în care există modificări, sunt anexate documente justificative asumate de către solicitant/reprezentantul legal al solicitantului/ în conformitate cu prevederile Ghidului solicitantului aplicabil prezentului apelul de proiecte.

1. **Actul de reglementare emis de autoritatea de mediu pentru investiția propusă prin proiect** (Decizia etapei de încadrare ca document final sau intermediar, Acordul de mediu sau Clasarea notificării).

Solicitantul va anexa obligatoriu la cererea de finanțare unul din următoarele documente, emis pentru proiect de către autoritatea de mediu:

a. Decizia etapei de încadrare

b. Acordul de mediu

c. Clasarea notificării

În cazul **a.** de mai sus, când solicitantul a obținut de la autoritatea de mediu documentul Decizia etapei de încadrare, este important de specificat tipul documentului, dacă este document final sau intermediar.

În cazul în care, Decizia etapei de încadrare este document intermediar (proiectul se supune evaluării), solicitantul se va angaja că va finaliza evaluarea procesului (prin Declarația unică). În acest caz, solicitantul se obligă să obțină Acordul de mediu de la autoritatea competentă (Agenția pentru Protecția Mediului) și să îl depună prin intermediul sistemului MySMIS 2021 în perioada de implementare a proiectului.

Transmiterea **Deciziei etapei de evaluare inițială** nu este acceptabilă

1. **Planul de monitorizare a proiectului** (**Anexa 17** la Ghidul solicitantului)

Planul de monitorizare propus va fi anexă la contractul de finanțare și va face subiectul monitorizării proiectului în etapa de implementare.

1. **Declarația referitoare la beneficiarii reali, rezultată din secțiunea „Beneficiar real” din cadrul sistemului informatic MySMIS2021.**
2. **Orice alt document din lista celor anexate la formularul cererii de finanțare, actualizat, dacă au intervenit modificări.**

|  |  |
| --- | --- |
|  | **ATENȚIE!**  Netransmiterea, în etapa contractuală, a oricărui document obligatoriu, în termenul solicitat, conduce la respingerea cererii de finanțare. |

## **Renunțarea la cererea de finanțare**

În situația renunțării la solicitarea finanțării, solicitantul va trebui să completeze și să semneze o cerere (semnată cu semnătură electronică extinsă) pe care o va transmite prin sistemul informatic MySMIS2021/SMIS2021+. Renunțarea la cererea de finanțare se va face numai de către reprezentantul legal/persoana împuternicită al/a solicitantului în mod expres prin mandat/ împuternicire în acest sens (semnată cu semnătură electronică extinsă).

# **PROCESUL DE EVALUARE, SELECȚIE ȘI CONTRACTARE A PROIECTELOR**

## **Principalele etape ale procesului de evaluare, selecție și contractare**

Principalele etape ale procesului, respectiv evaluarea, selecția și contractarea proiectelor depuse, se realizează strict în baza documentelor și informațiilor transmise de solicitantul de finanțare prin sistemul informatic MySMIS2021/SMIS2021+ cu excepția situațiilor de nefuncționalitate a sistemului sau în alte situații prevăzute în Ghidul solicitantului de finanțare sau detaliate de către AM prin Instrucțiuni.

Cererile de finanțare depuse de solicitant în sistemul informatic MySMIS2021/SMIS2021+, se evaluează în conformitate cu metodologia și criteriile de evaluare și selecție descrise în cadrul prezentului ghid și aprobate de Comitetul de monitorizare a programului, conform prevederilor art. 40 din Regulamentul (UE) 2021/1060, cu modificările şi completările ulterioare.

Durata totală până la semnarea contractului de finanțare sau emiterea deciziei de finanțare nu poate depăși 180 de zile calendaristice, calculate de la închiderea apelului de proiecte, în conformitate cu prevederile OUG 23/2023 cu modificările și completările în vigoare.

## **Conformitate administrativă – Declarația Unică**

În conformitate cu OUG 23/2023 de simplificare prima etapă de verificare a proiectelor depuse este cea a conformității administrative, etapă complet digitalizată, realizată în mod automat prin sistemul informatic MySMIS2021/SMIS2021+, ce va urmări, în principal, existența Declarației unice și a documentelor obligatoriu de anexat la cererea de finanțare. După verificarea conformității administrative, sistemul informatic MySMIS2021/SMIS2021+ va informa solicitantul cu privire la trecerea proiectului în etapa de evaluare tehnică și financiară, prin emiterea, în mod automat, a unei notificări prin intermediul aplicației.

## **Etapa de evaluare preliminară – dacă este cazul (specific pentru intervențiile FSE+)**

Nu se aplică prezentului apel.

## **Evaluarea tehnică și financiară. Criterii de evaluare tehnică și financiară**

Evaluarea tehnică și financiară se realizează în ordinea depunerii proiectelor, de către comisiile de evaluare constituite la nivelul autorității de management în conformitate cu criteriile de evaluare tehnică și financiară din **Anexa 18** *– Grila de evaluare tehnică și financiară (ETF)* la prezentul ghid.

Pentru proiectele care obțin **același punctaj** se vor aplica succesiv criteriile menționate mai jos, până se obține departajarea:

1. cea mai mică valoare a raportului dintre cuantumul finanțării nerambursabile solicitate și cifra de afaceri înregistrată în anul fiscal anterior depunerii cererii de finanțare (exprimată la nivel de 2 zecimale);
2. cea mai mare valoare a raportului dintre valoarea contribuției solicitantului și valoarea cheltuielilor eligibile;
3. ordinea depunerii cererilor de finanțare.

Lista de rezervă va fi formată din proiectele cu punctaj mai mare sau egal cu 60 puncte și care nu se încadrează în alocarea financiară a apelului. Proiectele aflate în lista de rezervă, vor putea intra ulterior în etapa de contractare doar în situația disponibilizării/suplimentării fondurilor..

Punctarea criteriilor de evaluare se va face luând în considerare documentația proiectului transmisă inițial și răspunsurile la solicitările de clarificări.

Pe parcursul procesului de evaluare tehnică și financiară pot fi solicitate clarificări care, împreună cu răspunsurile la acestea, trebuie să se încadreze într-un termen de maximum **10 de zile lucrătoare** începând cu următoarea zi de după transmiterea primei solicitări de clarificări. Acest termen va fi adus la cunoștință solicitantului în prima solicitare de clarificări.

Termenul de răspuns aferent fiecărei solicitări de clarificări va fi de maximum **5 zile lucrătoare**, termen ce poate fi prelungit, daca este necesar, până cel târziu în cea de-a 10-a zi din ziua următoare transmiterii primei solicitări de clarificări..

În cadrul răspunsurilor la solicitările de clarificări, pot fi depuse documente, inclusiv din categoria celor obligatorii la depunerea cererii de finanțare, care au fost emise ulterior depunerii proiectului, existând posibilitatea completării cererii de finanțare și a anexelor acesteia.

Netransmiterea răspunsurilor, răspunsul incomplet sau nerespectarea termenelor maxime de răspuns la solicitările de clarificări, poate conduce la respingerea proiectului, cererea de finanțare fiind evaluată doar în baza documentelor și a informațiilor existente.

În urma finalizării evaluării fiecărui proiect, AM PR Nord-Est va notifica solicitanții asupra rezultatului obținut, oferindu-se astfel solicitanților, posibilitatea depunerii de contestații, în conformitate cu cele menționate la secțiunea 8.8. „Contestații”.

## **Aplicarea pragului de calitate**

În cadrul acestui apel de proiecte, **pragul minim** de la care se consideră că un proiect îndeplinește condițiile minime necesare pentru a fi finanțat din fonduri externe nerambursabile este de **60 de puncte**.

Totodată, se va avea în vedere că **punctarea cu 0** (zero) a criteriilor **1.1**, **1.3, 2.1** și **2.2**, din Grila de evaluare tehnică și financiară (după răspunsul la solicitările de clarificări), atrage respingerea proiectului, chiar dacă pragul de calitate obținut în urma evaluării tehnice și financiare depășește 60 de puncte.

## **Aplicarea pragului de excelență**

Nu se aplică prezentului apel.

## **Notificarea rezultatului evaluării tehnice și financiare**

Rezultatele evaluării tehnice și financiare se comunică solicitantului, indicându-se punctajul obținut și justificarea acordării respectivului punctaj, pentru fiecare criteriu / subcriteriu în parte. Împotriva rezultatului evaluării tehnice și financiare, solicitantul poate formula contestație în termen de 30 zile calendaristice, calculate de la data comunicării rezultatului evaluării, în conformitate prevederile din **secțiunea 8.8**. de mai jos.

## **Contestații**

Un solicitant de finanțare nerambursabilă, care se consideră nedreptățit de rezultatele proceselor de evaluare și/sau contractare pentru documentația depusă de acesta pentru finanțare, poate formula în scris câte **o singură contestație**, asupra rezultatului fiecărei etape din procesele de selecție și/sau contractare, care va fi transmisă spre soluționare la AM PR Nord-Est.

Contestația va cuprinde cel puțin următoarele:

a) datele de identificare ale solicitantului: denumirea, sediul, datele de contact, precum și alte atribute de identificare, în condițiile legii, cum sunt: numărul de înregistrare în registrul comerțului sau într-un alt registru public, codul unic de înregistrare, precum și ale cererii de finanțare: titlu, cod unic SMIS;

b) datele de identificare ale reprezentantului legal al solicitantului;

c) obiectul contestației;

d) criteriul/criteriile contestat(e);

e) motivele de fapt si de drept pe care se întemeiază contestația, detaliate pentru fiecare criteriu de evaluare și selecție în parte contestat;

f) semnătura reprezentantului legal/împuternicitului solicitantului

Pentru a putea fi analizată o contestație, solicitantul trebuie să aducă argumente în susținerea punctului sau de vedere. În lipsa motivelor de fapt şi de drept, a argumentelor care să susțină contestarea deciziei primite de solicitant, AM PR Nord-Est consideră contestația neîntemeiată, aceasta fiind respinsă fără a mai fi analizată.

Contestațiile se transmit în format electronic prin intermediul sistemului MySMIS2021/SMIS2021+.

Contestațiile se pot depune în **maximum 30 de zile calendaristice** de la data înștiințării de către AM PR Nord-Est/ MySMIS2021/SMIS2021+ asupra rezultatului contestat. Contestațiile depuse după termenul anterior menționat vor fi clasate, fiind considerate respinse, fără a mai fi analizate.

Contestatarul nu poate să depună documente noi în susținerea cauzei și nu poate să modifice conținutul documentației inițiale.

Contestațiile vor fi soluționate de regulă, în **termen de 30 de zile calendaristice**, de la momentul înregistrării acestora la AM PR Nord-Est. În situația în care se constată că este necesară o prelungire a acestui termen, AM PR Nord-Est va notifica solicitantul în acest sens.

Contestația poate fi retrasă de contestatar până la soluționarea acesteia. Prin retragerea contestației se pierde dreptul de a se înainta o nouă contestație în interiorul termenului general de depunere a acesteia.

Decizia AM PR Nord-Est este finală, contestatarul nu va mai putea înainta o nouă contestație pe marginea aceluiași subiect.

În situația în care contestatarul este nemulțumit de modul de soluționare a contestației de către AM PR Nord-Est, se poate adresa instanțelor de judecată abilitate în acest sens și va fi informat asupra acestui aspect în cadrul scrisorii de răspuns la contestația depusă.

## **Contractarea proiectelor**

## ***Verificarea îndeplinirii condițiilor de eligibilitate***

Demararea etapei de contractare se va realiza prin transmiterea unei notificări prin intermediul sistemului informatic MySMIS2021/SMIS2021+ prin care se vor solicita transmiterea anexelor obligatorii pentru această etapă, precum și soluționarea observațiilor rezultate în urma etapei de evaluare tehnică și financiară.

Ulterior notificării de demarare a etapei de contractare, solicitantul are obligația depunerii documentelor obligatorii enumerate în cadrul **Secțiunii 7.6**, în **termen de maximum 15 de zile lucrătoare**, calculate din ziua următoare transmiterii notificării de demarare a etapei de contractare. Nerespectarea acestui termen conduce la respingerea cererii de finanțare din procesul de contractare.

Vor putea fi solicitate clarificări, iar solicitantul are obligația să răspundă la acestea cu respectarea termenului de **maximum 15 zile lucrătoare** calculat din ziua lucrătoare imediat următoare de după transmiterea scrisorii de clarificări, sub sancțiunea respingerii cererii de finanțare.

Netransmiterea clarificărilor solicitate în termenele comunicate, răspunsul incomplet sau nesatisfăcător pot conduce la respingerea cererii de finanțare, în conformitate cu prevederile prezentului ghid, cererea de finanțare fiind evaluată doar în baza documentelor și a informațiilor existente.

În aceasta etapă solicitantul va trebui să facă dovada celor declarate prin declarația unică, respectiv să prezinte documentele justificative prin care fac dovada îndeplinirii tuturor condițiilor de eligibilitate. Astfel, verificarea îndeplinirii condițiilor de eligibilitate se realizează în conformitate cu criteriile din Anexa 20 – Grila de contractare la prezentul ghid, pe baza informațiilor și documentelor prezentate de solicitant, inclusiv a răspunsurilor la solicitările de clarificări, a informațiilor și documentelor care pot fi accesate, obținute sau puse la dispoziția autorității de management din bazele de date administrate de alte instituții publice, pe baza protocoalelor încheiate cu acestea și a informațiilor și documentelor care au însoțit cererea de finanțare disponibile în sistemul informatic MySMIS2021/SMIS2021+.

De asemenea, în această etapă se realizează și verificarea încadrării în categoria IMM, în conformitate cu Anexa 19 – Grila de verificare a încadrării în categoria IMM.

În cazuri excepționale și pentru motive independente de solicitant, la solicitarea acestuia, procesul de contractare poate fi suspendat, sub condiția ca perioada de suspendare să nu afecteze proiectul, astfel încât să se asigure implementarea acestuia în condiții optime, în conformitate cu cererea de finanțare, cu respectarea condițiilor de finanțare prevăzute în ghid și cu încadrarea în perioada de programare. Perioadele cumulate de suspendare nu pot depăși **45 de zile** **calendaristice**.

În cadrul etapei de contractare se poate efectua o vizită la locul de implementare a proiectului pe baza unui mecanism stabilit de Autoritatea de Management și va avea drept scop stabilirea concordanței între situația din documentele analizate și cea din teren, respectiv dacă spațiul este adecvat desfășurării activității vizate de investiția propusă. Vizita la fața locului se va stabili de comun acord cu reprezentantul legal al solicitantului. În cazul în care acesta nu poate participa la vizita la fața locului, el poate delega/mandata o altă persoană pentru a participa la aceasta. În urma finalizării vizitei se va întocmi raport de vizită la fața locului, care va fi agreat și semnat de toate persoanele participante la vizita pe teren.

## ***Decizia de acordare/respingere a finanțării***

Ca urmare a verificării îndeplinirii condițiilor de eligibilitate, AM PR Nord-Est va emite fie decizia de aprobare, fie decizia de respingere a finanțării.

AM PR Nord-Est emite decizia de respingere a finanțării, în etapa de contractare, cu menționarea motivelor de respingere, dacă intervine cel puțin una dintre următoarele situații, fără ca enumerarea să excludă alte condiții specifice prevăzute în Ghidul Solicitantului:

* 1. solicitantul nu face dovada că cele declarate prin Declarația unică sunt conforme cu realitatea și corespund cerințelor din Ghidul Solicitantului;
  2. solicitantul nu răspunde în termenele prevăzute la **secțiunea 8.9.1**.

Decizia de respingere a finanțării se aduce la cunoștința solicitantului prin sistemul informatic MySMIS2021/SMIS2021+.

Împotriva deciziei de respingere a finanțării solicitantul poate formula contestație pe cale administrativă, la AM PR Nord-Est, în **termen de maximum 30 zile calendaristice**, calculat de la data primirii deciziei de respingere prin sistemul informatic MySMIS2021/SMIS2021+.

## ***Definitivarea planului de monitorizare al proiectului***

Pe baza informațiilor incluse în cererea de finanțare şi, dacă este cazul, a informațiilor suplimentare solicitate beneficiarului, AM PR Nord-Est verifică şi validează indicatorii de etapă în cadrul etapei de contractare, care sunt prevăzuți în **Planul de monitorizare a proiectului (Anexa 17)**.

Planul de monitorizare trebuie să cuprindă indicatorii de etapă (repere cantitative/calitative față de care este apreciat progresul implementării unui proiect și pot reprezenta inclusiv stadii intermediare ale indicatorilor de realizare). Indicatorii de etapă se vor corela cu activitatea de baza a proiectului și se vor raporta la stadiul procedurilor de achiziții, progresul execuției lucrărilor etc.

Primul indicator de etapă poate fi stabilit la un interval de minim 1 lună, dar nu mai mult de 6 luni, calculat din prima zi de începere a implementării proiectului.

Planul de monitorizare propus va fi anexă la contractul de finanțare și va face subiectul monitorizării proiectului în etapa de implementare.

Dacă data de începere a implementării proiectului este anterioară datei de semnare a contractului de finanţare, primul indicator de etapă este raportat la data semnării contractului de finanţare.

În cazul proiectelor de investiții, indicatorii de etapă se raportează la stadiul pregătirii și derulării procedurilor de achiziții, aferente activității de bază.

În definitivarea *Planului de monitorizare*, solicitantul de finanțare va avea în vedere mențiunile **Secțiunii 6** din cadrul prezentul ghid.

## ***Semnarea contractului de finanțare /emiterea deciziei de finanțare***

Pentru proiectele selectate, în baza deciziei de aprobare a finanțării AM PR Nord-Est va proceda la încheierea contractului de finanțare.

Modelul de contract de finanțare utilizat pentru contractarea proiectelor selectate în urma procesului de evaluare, este cel prezentat în cadrul **Anexei 23** – *Contract de finanțare*.

Pe lângă clauzele standard prevăzute în cadrul modelului de contract, clauzele specifice aplicabile proiectelor contractate în cadrul prezentului apel de proiecte se regăsesc evidențiate în Anexa 23 la prezentul ghid.

Modelul standard de contract de finanțare poate fi actualizat în baza modificărilor legislative cu impact asupra clauzelor contractuale sau în alte cazuri obiectiv justificate.

Semnarea și încărcarea în sistem a contractului de către beneficiar se realizează în **maximum 5 zile** **lucrătoare** de la data notificării de către AM PR Nord-Est.

Contractul de finanțare va produce efecte juridice la nivel regional doar după depunerea la AM PR Nord-Est a Acordului de parteneriat semnat de toți partenerii și a dovezii aprobării finanțării obținute de către partener/i de la autoritatea/țile finanțatoare.

În situația în care, în termen de 30 zile de la data semnării contractului (cu posibilitate de prelungire), beneficiarul nu face dovada Acordului de parteneriat semnat de toți partenerii și a dovezii aprobării finanțării obținute de către partener/i de la autoritatea/țile finanțatoare, contractul se consideră reziliat.

# **ASPECTE PRIVIND CONFLICTUL DE INTERESE**

Solicitantul de finanțare va respecta prevederile legale naționale și comunitare în vigoare cu privire la conflictul de interese.

Reprezentantul legal al solicitantului de finanțare se obligă să întreprindă toate diligențele necesare pentru a evita și, după caz, a înlătura orice conflict de interese pe toată perioada de derulare a proiectului, începând cu data depunerii cererii de finanțare și până la expirarea perioadei de durabilitate a proiectului.

Reprezentantul legal al solicitantului de finanțare are obligația de a informa AM PR Nord-Est în legătură cu orice situație care dă naștere sau este posibil să dea naștere unei situații potențial generatoare de conflict de interese, în termen de **maximum 5 zile lucrătoare** de la luarea la cunoștință a situației.

AM PR Nord-Est va lua toate măsurile necesare pentru evitarea și înlăturarea situațiilor de conflict de interese, în conformitate cu prevederile naționale și comunitare în vigoare aplicabile în materie de conflict de interese.

# **ASPECTE PRIVIND PRELUCRAREA DATELOR CU CARACTER PERSONAL**

Solicitantul de finanţare își va exprima acordul în cadrul Declarației unice cu privire la furnizarea și prelucrarea datelor cu caracter personal/ale instituției pe care o reprezintă, precum și cu accesarea și prelucrarea acestora în bazele de date publice cu scopul realizării verificărilor presupuse de ghidul solicitantului aplicabil, în baza Regulamentului UE 679/2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor), precum și prelucrarea, stocarea/arhivarea datelor conform normelor legale incidente.

# **ASPECTE PRIVIND MONITORIZAREA TEHNICĂ ȘI RAPOARTELE DE PROGRES**

După semnarea contractului de finanțare, în termen de 30 zile (cu posibilitate de prelungire), beneficiarul va face dovada Acordului de parteneriat semnat de toți partenerii și a dovezii aprobării finanțării obținute de către partener/i de la autoritatea/țile finanțatoare.

(dacă este cazul) După semnarea contractului de finanțare, pe parcursul perioadei de implementare a proiectului, beneficiarul va furniza informații inclusiv cu privire la persoanele cu dizabilități și persoanele care fac parte din grupuri dezavantajate din echipa de implementare a proiectului, și după caz, din grupul țintă.

(dacă este cazul) În cazul în care, Decizia etapei de încadrare depusă la cererea de finanțare este document intermediar, după semnarea contractului de finanţare, beneficiarul va prezenta Acordul de mediu emis de autoritatea competentă (Agenția pentru Protecția Mediului) și îl va depune prin intermediul sistemului MySMIS 2021 în perioada de implementare a proiectului.

## **Rapoartele de progres**

AM PR Nord-Est monitorizează proiectele pe baza rapoartelor de progres și a vizitelor de monitorizare, în vederea evaluării permanente a evoluției progresului implementării acestora și posibile abateri de la graficul de implementare sau de natură să afecteze atingerea indicatorilor de realizare și de rezultat. Totodată, AM PR Nord-Est va monitoriza îndeplinirea indicatorilor de etapă generali ai proiectului, precum și indicatorii specifici (de program și suplimentari) de realizare și rezultat, și va sprijini beneficiarul pentru a identifica soluții adecvate pentru îndeplinirea acestora și pentru buna implementare a proiectelor care fac obiectul contractului de finanțare.

Rapoartele de progres privind caracterul durabil al proiectului/investiției se generează prin sistemul informatic MySMIS2021/SMIS2021+ de către beneficiar și se transmit către AM PR Nord-Est în termen de 30 de zile de la finalizarea perioadei de raportare.

Rapoartele de progres transmise de către beneficiari conțin informații privind stadiul implementării proiectului, modul de desfășurare a activităților prevăzute în cererea de finanțare, indicatorii realizați până în momentul raportării, problemele întâmpinate pe parcursul derulării proiectului, stadiului îndeplinirii recomandărilor rezultate din procesul de contractare care trebuie monitorizate în etapa de implementare a proiectului, precum şi a recomandărilor formulate in cadrul vizitelor la fața locului sau la verificarea rapoartelor de progres anterioare.

Rapoartele privind durabilitatea investiției conțin informații privind respectarea de către beneficiari a prevederilor art. 65 din Regulamentul nr. 1060/2021 cu privire la caracterul durabil al operațiunilor, menținerea indicatorilor de realizare, atingerea indicatorilor de rezultat până în momentul raportării, precum și alte informații specifice referitoare la sustenabilitatea proiectelor.

În situația nerealizării indicatorilor de etapă la termenele prevăzute în planul de monitorizare, AM PR Nord-Est va putea să aplice măsurile corective prevăzute în contractul de finanțare și în Manualul beneficiarului pentru cheltuielile aferente perioadei de raportare solicitate la rambursare în cazul nerespectării repetate a termenului de depunere a raportului care conduce la apariția de decalaje între progresul fizic la nivelul țintelor asumate și stadiul din rapoartele de progres.

## **Vizitele de monitorizare**

AM PR Nord-Est are dreptul de a monitoriza și verifica din punct de vedere tehnic și financiar implementarea proiectului, pe baza contractului de finanțare și cererii de finanțare aprobate și a Planului de monitorizare în vederea asigurării îndeplinirii obiectivelor proiectului și prevenirii neregulilor. În acest sens, va realiza vizite de monitorizare și vizite la fața locului, , pentru a verifica progresul fizic al activităților și stadiul realizării indicatorilor, îndeplinirea indicatorilor de etapă.

AM PR Nord-Est va realiza vizite pe teren la beneficiarii proiectelor, post-implementare, pe perioada în care beneficiarul are obligația de a asigura sustenabilitatea/durabilitatea proiectului, respectiv caracterul durabil al operațiunilor potrivit prevederilor art. 65 din Regulamentul (UE) 2021/1060, după caz.

AM PR Nord-Est are obligația de a informa beneficiarul, prin MySMIS2021 asupra acțiunilor de verificare la fața locului a implementării proiectului/ acțiunilor de monitorizare/ acțiunilor de control din partea autorităților care desfășoară activități de audit și control, cu excepția vizitelor de monitorizare ad-hoc și a cazurilor în care informarea prealabilă ar putea prejudicia obiectul verificărilor.

În conformitate cu prevederile contractului de finanțare și Manualului beneficiarului, AM PR Nord-Est elaborează Raportul de vizită care se generează prin sistemul informatic MySMIS2021 în termen de 10 zile lucrătoare de la data vizitei efectuată la fața locului. Raportul de vizită poate include acțiuni corective și recomandări adresate beneficiarului, precum și termenele de realizare care sunt obligatorii de respectat pentru acesta.

## **Mecanismul specific indicatorilor de etapă. Planul de monitorizare**

În intervalul dintre doi indicatori de etapă consecutivi, AM PR Nord-Est monitorizează proiectul în cauză pe baza rapoartelor de progres și a vizitelor de monitorizare, putând utiliza un sistem specific de repere intermediare și instrumente de monitorizare care să permită evaluarea permanentă a evoluției progresului implementării proiectului și posibile abateri de la graficul de implementare sau de natură să afecteze atingerea indicatorilor de realizare și de rezultat.

În termen de **5 zile lucrătoare** de la termenul prevăzut pentru un indicator de etapă, beneficiarul încărcă documentele justificative care probează îndeplinirea acestuia, iar AM PR Nord-Est verifică și confirmă îndeplinirea sau, după caz, neîndeplinirea acestuia în termen de **5 zile lucrătoare** de la data la care documentele trebuiau/au fost încărcate de către beneficiar. Dacă indicatorii de etapă sunt definiți în strictă corelare cu activitățile planificate în perioadele care fac obiectul rapoartelor de progres, îndeplinirea indicatorului de etapă la finalul perioadei pentru care se face raportarea se probează prin raportul de progres și prin documentele justificative care îl însoțesc, la termenul stabilit pentru depunerea raportului de progres. Pentru confirmarea îndeplinirii indicatorului de etapă, AM PR Nord-Est poate solicita clarificări sau iniția o vizită de monitorizare, caz în care se suspendă termenul de validare.

Prin sistemul informatic MySMIS2021/SMIS2021+ se emit atenționări automate către beneficiar și AM PR Nord-Est cu cel puțin **10 zile calendaristice** înaintea termenului prevăzut pentru îndeplinirea indicatorilor. Totodată, se notifică beneficiarul și AM PR Nord-Est cu privire la respectarea termenului stabilit pentru încărcarea documentelor justificative aferente unui indicator de etapă.

În cazul nerespectării termenului stabilit, prin sistemul informatic MySMIS2021/SMIS 2021+ se blochează posibilitatea de încărcare a documentelor. Ulterior, beneficiarul poate solicita, motivat, AM PR Nord-Est deblocarea aplicației pentru încărcarea documentelor justificative care probează realizarea indicatorului de etapă.

În situația îndeplinirii cu întârziere a unui indicator de etapă, beneficiarul poate face dovada îndeplinirii acestuia, ulterior, și prin rapoartele de progres sau cu ocazia vizitelor de monitorizare, iar AM PR Nord-Est înregistrează în sistemul informatic MySMIS2021/SMIS2021+ îndeplinirea cu întârziere a acestuia.

Neîndeplinirea unui indicator de etapă și măsurile de monitorizare pe care le poate aplica AM PR Nord-Est nu au natura și implicațiile unei nereguli sau unei fraude, așa cum sunt acestea definite la art. 2 alin. (1) lit. a) și b) din Ordonanța de urgență a Guvernului nr. 66/2011, aprobată cu modificări şi completări prin Legea nr. 142/2012, cu modificările și completările ulterioare.

Cu excepția primului indicator de etapă, în cazul neîndeplinirii celorlalți indicatori de etapă la termenele prevăzute în planul de monitorizare, actualizat prin actele adiționale aprobate, AM PR Nord-Est poate aplica, în funcție de analiza obiectivă și riscurile identificate, în condițiile prevăzute în contractul de finanţare, măsurile prevăzute în cadrul OUG 23/2023.

Sumele respinse pot fi incluse de beneficiar și resolicitate la plată, în condițiile îndeplinirii indicatorului de etapă, în prima cerere de rambursare depusă după îndeplinirea respectivului indicator de etapă.

În cazul nerealizării indicatorilor de etapă din primul an de implementare în decurs de 6 luni de la finalizarea primului an de implementare, din motive imputabile beneficiarului, precum și în situația unor întârzieri semnificative în îndeplinirea indicatorilor de etapă care afectează substanțial sau fac imposibilă realizarea obiectivelor și atingerea rezultatelor proiectului asumate prin contractul de finanțare, AM PR Nord-Est poate proceda la rezilierea contractului de finanțare/deciziei de finanțare potrivit prevederilor art. 37 și 38 din Ordonanța de urgență a Guvernului nr. 133/2021 și recuperarea sumelor deja plătite beneficiarului.

Planul de monitorizare al proiectului poate face obiectul unor modificări prin act adițional la contractul de finanțare.

# **ASPECTE PRIVIND MANAGEMENTUL FINANCIAR**

Mecanismele cererilor de prefinanțare, plată şi rambursare a cheltuielilor în cadrul contractelor de finanţare se realizează în conformitate cu prevederile O.U.G. nr. 133/17.12.2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziție justă, cu modificările şi completările ulterioare, precum şi normele de aplicare aprobate prin H.G. nr. 829/2022 pentru aprobarea Normelor metodologice de aplicare a prevederilor Ordonanței de urgență a Guvernului nr. 133/17.12.2021.

Conturile necesare implementării mecanismului cererilor de plată, precum și cele necesare încasării sumelor prin cereri de prefinanțare și de rambursare, sunt enumerate în H.G. nr. 829/2022 pentru aprobarea Normelor metodologice de aplicare a prevederilor Ordonanței de urgență a Guvernului nr. 133/17.12.2021.

Mai jos, sunt prezentate succint mecanismele utilizate de Autoritatea de management, în decontarea cheltuielilor realizate de Beneficiari în implementarea proiectelor.

## **Mecanismul cererilor de prefinanțare**

Mecanismul cererilor de prefinanțare este reglementat de cap IV, art. 18-20 din O.U.G. nr. 133/17.12.2021 și prin H.G. nr. 829/2022 pentru aprobarea Normelor metodologice de aplicare a prevederilor Ordonanței de urgență a Guvernului nr. 133/17.12.2021.

*Cerere de prefinanțare* reprezintă cererea depusă de către un beneficiar prin care se solicită autorității de management virarea sumelor necesare pentru plata cheltuielilor necesare implementării proiectelor finanțate din fonduri europene, fără depășirea valorii totale eligibile a contractului de finanțare, așa cum sunt prevăzute în bugetele contractelor/ deciziilor de finanțare.

Pentru proiectele finanțate din Fondul European de Dezvoltare Regională, se poate acorda prefinanțare în tranșe de maximum 30% din valoarea eligibilă a contractului de finanţare, fără depășirea valorii totale eligibile a acestuia, beneficiarilor, alții decât cei prevăzuți la art. 7 alin. (1)-(5), (8) şi (10) din O.U.G. nr. 133/17.12.2021. Tranșa solicitată, împreună cu soldul nejustificat al prefinanțării, prin cereri de rambursare, nu poate depăși procentul indicat anterior (30%).

Pentru proiectele care intra sub incidența ajutorului de stat/de minimis, prefinanțarea se acordă în una sau mai multe tranșe, **până la maximum 40%** din valoarea totală a ajutorului, cu condiția constituirii unei garanții pentru suma aferentă prefinanțării solicitate prin depunerea unui instrument de garantare emis în condițiile legii de o societate bancară, de o instituție financiară nebancară sau de o societate de asigurări, cu respectarea prevederilor art. 91 alin. (5) lit. c) din Regulamentul (UE) 2021/1.060.

Cu excepția primei tranșe de prefinanțare acordate, următoarele tranșe de prefinanţare se acordă cu deducerea sumelor nejustificate din tranșa anterior acordată.

Beneficiarul care a depus cerere de prefinanțare are obligația depunerii unei/unor cereri de rambursare care să cuprindă cheltuielile efectuate din tranșa de prefinanțare acordată, în cuantum cumulat de **minimum 50%** din valoarea acesteia, în termen de **maximum 90 de zile calendaristice** de la data la care autoritatea de management a virat tranșa de prefinanțare în contul beneficiarului, fără a depăși durata contractului de finanţare.

Beneficiarii au obligația restituirii integrale/parțiale a prefinanțării acordate, în cazul în care aceștia nu justifică prin cereri de rambursare utilizarea fondurilor acordate. Modalitatea de restituire fiind prevăzută în cuprinsul normelor metodologice la O.U.G. nr. 133/17.12.2021.

Beneficiarii care au primit prefinanțare pot justifica utilizarea acesteia prin cheltuieli eligibile cuprinse în cereri de rambursare, depuse conform termenelor prevăzute în legislația națională în vigoare, aferente atât fondurilor externe nerambursabile, cât şi cofinanțării de la bugetul de stat.

În cazul în care autoritatea de management autorizează cheltuieli eligibile cuprinse în cererile de rambursare, aferente fondurilor externe nerambursabile şi cofinanțării de la bugetul de stat, contravaloarea acestora se deduce din valoarea prefinanțării, iar sumele respective nu se mai cuvin a fi rambursate beneficiarilor.

## **Mecanismul cererilor de plată**

Mecanismul cererilor de plată este reglementat de cap V, art. 22 din O.U.G. nr. 133/17.12.2021 și prin H.G. nr. 829/2022 pentru aprobarea Normelor metodologice de aplicare a prevederilor Ordonanței de urgență a Guvernului nr. 133/17.12.2021.

Mecanismul cererilor de plată se aplică beneficiarilor de proiecte finanțate din fonduri europene, alții decât cei prevăzuți la art. 7 alin. (1)-(5), (8) şi 10 din O.U.G. nr. 133/17.12.2021.

*Cererea de plată* reprezintă cererea depusă de către un beneficiar prin care se solicită autorității de management virarea sumelor necesare pentru plata cheltuielilor eligibile, rambursabile, conform contractului de finanțare, în baza facturilor, facturilor de avans, statelor privind plata salariilor, a statelor/ centralizatoarelor pentru acordarea onorariilor.

Pentru a beneficia de mecanismul cererilor de plată, beneficiarii își vor deschide conturi distincte la Trezoreria Statului.

După primirea facturilor pentru livrarea bunurilor/ prestarea serviciilor/execuția lucrărilor recepționate, acceptate la plată, a facturilor de avans în conformitate cu clauzele prevăzute în contractele de achiziții aferente proiectelor implementate, acceptate la plată, a statelor privind plata salariilor, a statelor/ centralizatoarelor pentru acordarea onorariilor, beneficiarul depune la organismul intermediar/autoritatea de management cererea de plată şi documentele justificative aferente acesteia.

Beneficiarii, alții decât cei prevăzuți la art. 7 şi 8 din O.U.G. nr. 133/17.12.2021, au obligația de a achita integral contribuția proprie aferentă cheltuielilor eligibile incluse în documentele anexate cererii de plată cel mai târziu până la data depunerii cererii de rambursare aferente cererii de plată.

În termen de **maximum 20 de zile lucrătoare** de la data depunerii de către beneficiar a cererii de plată, autoritatea de management efectuează verificarea cererii de plată. După efectuarea verificărilor, autoritatea de management virează beneficiarului valoarea cheltuielilor rambursabile, în termen de **3 zile lucrătoare** de la momentul de la care aceasta dispune de resurse în conturile sale, într-un cont distinct de disponibil, deschis pe numele beneficiarilor la unitățile teritoriale ale Trezoreriei Statului. În ziua următoare virării, autoritatea de management transmite beneficiarilor o notificare, întocmită distinct pentru fiecare dintre aceștia.

Pentru depunerea de către beneficiar a unor documente adiționale sau clarificări solicitate de către autoritatea de management, termenul **de 20 de zile lucrătoare** poate fi întrerupt, fără ca perioadele de întrerupere cumulate să depășească **10 zile lucrătoare**.

Sumele primite de beneficiar în baza cererilor de plată nu pot fi utilizate pentru o altă destinație decât cea pentru care au fost acordate. Plățile din fondurile încasate de la Autoritatea de Management se efectuează de către beneficiari în termen de **maximum** **5 zile lucrătoare** de la încasarea sumelor în contul de trezorerie destinat derulării mecanismului cererilor de plată.

În cazul plăților efectuate în valută către furnizorii externi, neînregistrați fiscal în România, în cadrul proiectelor, beneficiarii care primesc sume conform mecanismului cererilor de plată transferă sumele încasate, aferente acestor plăți, într-un cont propriu deschis la o instituție bancară, în vederea efectuării plăților în valută, în termen de maximum 5 zile lucrătoare de la primirea sumelor.

Cererea de rambursare aferentă cererii de plată este cererea depusă de către un beneficiar prin care se justifică utilizarea sumelor plătite de către autoritatea de management ca urmare a cererii de plată.

În termen de **maximum 10 zile lucrătoare** de la data încasării sumelor virate de către autoritatea de management, beneficiarii au obligația de a depune cererea de rambursare aferentă cererii de plată la autoritatea de management, în care este justificată, prin documente, utilizarea sumelor decontate prin cererea de plată, inclusiv contribuția proprie a beneficiarului.

Beneficiarii au obligația restituirii integrale sau parțiale a sumelor virate în cazul proiectelor pentru care aceștia nu justifică prin cereri de rambursare utilizarea acestora.

Recuperarea sumelor se efectuează pe baza mecanismului detaliat la art. 20 din OUG 133/2021.

Nerespectarea termenului de depunere a cererii de rambursare aferente unei cereri de plată, de către beneficiar constituie încălcarea contractului de finanțare, autoritatea de management putând decide rezilierea acestuia/revocarea acesteia.

## **Mecanismul cererilor de rambursare**

Mecanismul cererilor de rambursare este reglementat de cap V, art. 25 din O.U.G. nr. 133/17.12.2021 si prin H.G. nr. 829/2022 pentru aprobarea Normelor metodologice de aplicare a prevederilor Ordonanței de urgență a Guvernului nr. 133/17.12.2021.

Beneficiarii au obligația de a depune la autoritățile de management cereri de rambursare pentru decontarea cheltuielilor efectuate în cadrul proiectului. În cadrul implementării unui proiect, beneficiarii pot depune următoarele tipuri de cereri de rambursare:

* Cereri de rambursare aferente cererilor de plată, prin care se justifică sumele acordate prin mecanismul cererilor de plată (vezi **Secțiunea 12.2**).
* Cereri de rambursare prin care se solicită autorității de management virarea sumelor aferente cheltuielilor eligibile efectuate conform contractului/deciziei de finanțare sau prin care se justifică utilizarea prefinanţării (vezi **Secțiunea 12.1**).

În termen de **maximum 20 de zile lucrătoare** de la data depunerii de către beneficiar la autoritatea de management a cererii de rambursare întocmite conform contractului de finanţare, autoritatea de management autorizează cheltuielile eligibile cuprinse în cererea de rambursare şi efectuează plata sumelor autorizate în termen de **3 zile lucrătoare** de la momentul de la care autoritatea de management dispune de resurse în conturile sale. După efectuarea plății, autoritatea de management notifică beneficiarilor plata aferentă cheltuielilor autorizate din cererea de rambursare.

Pentru depunerea de către beneficiar a unor documente adiționale sau clarificări solicitate de autoritatea de management, termenul de **20 de zile lucrătoare** poate fi întrerupt fără ca perioadele de întrerupere cumulate să depășească 10 zile lucrătoare.

În cazul cererii de rambursare finale depuse de beneficiar în cadrul proiectului, termenul de **20 de zile lucrătoare** poate fi prelungit cu durata necesară efectuării tuturor verificărilor procedurale specifice autorizării plății finale, cu respectarea art. 74 alin. (1) lit. (b) din Regulamentul (UE) 2021/1.060.

Nedepunerea de către beneficiar a documentelor sau clarificărilor solicitate în termenul prevăzut în contractul de finanţare atrage respingerea parțială sau totală, după caz, a cererii de rambursare.

## **Graficul cererilor de prefinanțare/plată/rambursare**

Beneficiarii de finanțare vor elabora graficul de depunere al cererilor de prefinanțare/ plată/rambursare, anexă la contractul de finanțare, în corelare cu calendarul proiectului, activitățile previzionate, indicatorii de etapă și bugetul proiectului, din cererea de finanțare.

## **Vizitele la fața locului**

Conform Regulamentului CE nr. 1060/2021, Art. 74, Autoritatea de Management va efectua vizite pe teren pentru a verifica dacă lucrările au fost executate, produsele au fost furnizate şi serviciile prestate şi dacă cheltuielile declarate de beneficiarii proiectelor au fost efectuate şi sunt în conformitate cu regulamentele Comunității şi cu legislația națională.

Verificările prevăzute la art. 74 alin. (2) din Regulamentul (UE) nr.1060/2021 cuprind:

* verificări administrative ale documentelor ce însoțesc cererile de prefinanţare/plată/rambursare prezentate de beneficiarii proiectelor;
* verificări la fața locului ale proiectelor.

Verificările pe teren au ca scop:

* să asigure că proiectul se realizează conform condițiilor contractuale şi activităților descrise în cererea de finanţare;
* să constate livrarea produsului / prestarea serviciului / execuția lucrărilor în conformitate cu termenii şi condițiile contractului economic, evoluția fizică şi respectarea normelor UE privind publicitatea, stadiul fizic de realizare a proiectului;
* verificarea pe teren va avea în vedere existența unui sistem de înregistrare în contabilitate şi folosirea de coduri analitice distincte pentru activitățile aferente proiectelor;
* să asigure că cheltuielile declarate sunt eligibile – că toate facturile depuse spre decontare sunt aferente implementării proiectului și sunt efectuate în conformitate cu prevederile comunitare și naționale.

Beneficiarul unui proiect finanțat din fonduri europene are obligația îndosarierii și păstrării în bune condiții a tuturor documentelor aferente proiectului. Obligația poate fi îndeplinită și prin arhivarea electronică a tuturor documentelor aferente proiectului, potrivit prevederilor [Legii nr. 135/2007](https://legislatie.just.ro/Public/DetaliiDocumentAfis/155770) privind arhivarea documentelor în formă electronică, republicată.

Beneficiarul are obligația de a pune la dispoziția Autorității de management documentele și/sau informațiile necesare pentru verificarea modului de utilizare a finanțării nerambursabile și să asigure condițiile pentru efectuarea verificărilor la fața locului.

În vederea efectuării verificărilor la fața locului, beneficiarul se angajează să acorde dreptul de acces la locurile și spațiile unde se implementează Proiectul, inclusiv acces la sistemele informatice care au legătură directă cu proiectul, și să pună la dispoziție documentele solicitate privind gestiunea tehnică și financiară a Proiectului, pe suport hârtie sau în format electronic. Documentele trebuie sa fie ușor accesibile și arhivate astfel încât, să permită verificarea lor.

In situația arhivării electronice potrivit prevederilor [Legii nr. 135/2007](https://legislatie.just.ro/Public/DetaliiDocumentAfis/155770) privind arhivarea documentelor în formă electronică, republicată, organizarea electronică a arhivei se va realiza la nivel de proiect sau pe categorii de documente, în funcție de specificul proiectelor, cu condiția ca documentele arhivate să fie ușor identificabile de către părțile interesate, inclusiv pentru organizarea misiunilor de audit/verificare/control.

Toate documentele vor fi păstrate până la închiderea oficială a Programului sau până la expirarea perioadei de durabilitate a proiectului, oricare intervine ultima. Termenul minim de asigurare a disponibilității documentelor nu poate fi mai mic de 5 ani începând cu data de 31 decembrie a anului în care a fost efectuată ultima plată de către AM către beneficiar.

În vederea efectuării vizitei la fata locului, Autoritatea de management va notifica beneficiarul cu privire la proiectul/proiectele ce urmează a fi examinate, specificând cine va efectua vizita pe teren şi în ce perioadă.

Vizita pe teren se va finaliza, pe baza constatărilor, prin completarea Raportului privind vizita la fața locului în perioada de implementare (Anexa 6 la OUG 23/2023, aprobată prin Ordinul nr. 1777/2023), în care se vor include observații, concluzii, precum și recomandări privind acțiunile care trebuie întreprinse de beneficiar pentru remedierea problemelor constatate și termenele de răspuns.

# **MODIFICAREA GHIDULUI SOLICITANTULUI**

## **Aspectele care pot face obiectul modificărilor prevederilor ghidului solicitantului**

Aspectele prevăzute în cadrul ghidului solicitantului se raportează la legislația în vigoare. Modificarea prevederilor legale în vigoare poate determina AM PR Nord-Est să solicite documente suplimentare și/sau respectarea unor condiții suplimentare față de prevederile respectivului document, pentru conformarea cu modificările legislative intervenite.

AM PR Nord-Est poate emite una sau mai multe actualizări ale ghidului, cu obligația specificării în cadrul acestora a condițiilor tranzitorii pentru proiectele aflate în diferite stadii ale procesului de evaluare, selecție și contractare. De asemenea, AM PR Nord-Est poate emite clarificări/ interpretări ale prevederilor ghidului, cu condiția ca acestea să nu modifice/ să completeze prevederile acestuia.

## **Condiții privind aplicarea modificărilor pentru cererile de finanțare aflate în procesul de selecție (condiții tranzitorii)**

În conformitate cu cele precizate la **secțiunea 13.1**, AM PR Nord-Est poate emite una sau mai multe actualizări ale ghidului, cu obligația specificării în cadrul acestora a condițiilor tranzitorii pentru proiectele aflate în diferite stadii ale procesului de evaluare, selecție și contractare.

În funcție de modificările intervenite, AM PR Nord-Est se va asigura de respectarea principiului privind tratamentul nediscriminatoriu al tuturor solicitanților la finanțare, asigurând, totodată, și transparența sistemului de evaluare prin publicarea tuturor modificărilor și condițiilor suplimentare intervenite ulterior publicării ghidului.

# **ANEXE**

La prezentul document sunt anexate următoarele:

|  |  |
| --- | --- |
|  | Instrucțiuni privind completarea cererii de finanțare |
|  | Declarația unică |
|  | Glosar de termeni specifici |
|  | Lista domeniilor și subdomeniilor de specializare inteligentă ale Regiunii Nord-Est |
|  | Provocări, puncte tari și oportunități de dezvoltare pentru sectoarele RIS3 Nord-Est |
|  | Declarația privind încadrarea întreprinderii în categoria IMM |
|  | Îndrumar privind încadrarea în categoria IMM-urilor |
|  | Reguli privind ajutorul de minimis |
|  | Declarația privind ajutoarele de stat și de minimis |
|  | Raport TRL (model orientativ) |
|  | Plan de implementare proiect |
|  | Macheta financiară - Verificarea încadrării solicitantului în categoria întreprinderilor în dificultate |
|  | Lista de dotări, servicii și resurse umane, cu încadrarea acestora în secțiunea de cheltuieli eligibile /neeligibile – model standard |
|  | Notă privind fundamentarea rezonabilității costurilor |
|  | Categorii și plafoane de cheltuieli eligibile |
|  | Declarația privind eligibilitatea TVA (sub 5000000 euro) |
|  | Plan de monitorizare |
|  | Grila de evaluare tehnică și financiară (ETF) |
|  | Grila de verificare a încadrării în categoria IMM |
|  | Grila de contractare |
|  | Declarația privind realizarea de modificări pe parcursul procesului de evaluare și selecție |
|  | Acord de parteneriat – model în limba engleză |
|  | Contract de finanțare |

1. <https://www.s3vanguardinitiative.eu/multipurpose-page/vinnovate-call-2024> [↑](#footnote-ref-1)
2. <https://www.s3vanguardinitiative.eu/> [↑](#footnote-ref-2)
3. Proiectele care dezvoltă soluții pentru această tranziție trebuie să demonstreze că vor reduce considerabil dependența Europeană de inovații deep-tech și servicii de interes strategic. [↑](#footnote-ref-3)
4. Piloții Inițiativei Vanguard sunt structuri parteneriale tematice, constituite din clustere, parcuri științifice entități de cercetare și universități din regiunile membre ale asociației, cu scopul accelerării valorificării inovației în 8 arii tematice, și a sprijini internaționalizarea și competitivitatea industriei Europene. Detalii suplimentare aici <https://www.s3vanguardinitiative.eu/pilots/vi-methodology> [↑](#footnote-ref-4)
5. A se vedea Programul Regional Nord-Est 2021-2027, Prioritatea 1, Obiectiv specific 1.1, Tabelul 4: Dimensiunea 1 – Domeniul de intervenție (pag. 39). [↑](#footnote-ref-5)
6. REGULAMENTUL (UE) 2021/1060 AL PARLAMENTULUI EUROPEAN ȘI AL CONSILIULUI din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize. [↑](#footnote-ref-6)
7. <https://eur-lex.europa.eu/legal-content/RO/TXT/PDF/?uri=CELEX:32020R0852> [↑](#footnote-ref-7)
8. Disponibil la adresa: <https://eur-lex.europa.eu/legal-content/RO/TXT/?uri=CELEX%3A32010D0048&qid=1679648361288> [↑](#footnote-ref-8)
9. Disponibil la adresa: <https://mfe.gov.ro/minister/punctul-de-contact-pentru-implementarea-conventiei-privind-drepturile-persoanelor-cu-dizabilitati/> [↑](#footnote-ref-9)
10. Disponibil la adresa : <https://eur-lex.europa.eu/legal-content/RO/TXT/?uri=CELEX%3A12016P%2FTXT&qid=1679648581845> [↑](#footnote-ref-10)
11. Disponibil la adresa: <https://mfe.gov.ro/wp-content/uploads/2022/08/0289aed9bcb174a18d17d7badb94816f.pdf> [↑](#footnote-ref-11)
12. Această diviziune include trei tipuri de cercetare și dezvoltare:

    • cercetarea fundamentală: activitatea experimentală sau teoretică întreprinsă, în primul rând, pentru a dobândi cunoștințe noi despre fenomene și fapte observabile, fără a avea în vedere o aplicație sau utilizare particulară

    • **cercetarea aplicată**: investigații și cercetări originale întreprinse în scopul dobândirii de cunoștințe noi, dirijate în principal către un scop practic sau obiectiv specific

    • **dezvoltarea experimentală**: activitatea sistematică, bazată pe cunoștințele existente dobândite din cercetare și/sau experiență practică, îndreptată spre producerea de materiale, produse și instalații noi, punerea la punct a unor procedee, sisteme și servicii noi, precum și îmbunătățirea substanțială a celor deja produse sau instalate. [↑](#footnote-ref-12)
13. Activitățile la TRL5 pot fi eligibile pentru finanțare în prezentul apel, cu condiția ca o parte semnificativă a proiectului (peste 50% din costurile totale) să se axeze pe activități asociate nivelelor TRL superioare (TRL7 și / sau TRL8). Aceasta înseamnă că proiectul trebuie să demonstreze un plan clar de dezvoltare a tehnologiei de la stadiul de concept (TRL5) la un sistem complet și operațional (TRL8). [↑](#footnote-ref-13)
14. activitățile la TRL5 pot fi eligibile pentru finanțare cu condiția ca o parte semnificativă a activităților proiectului (peste 50% din costurile proiectului) să vizeze activități asociate nivelelor TRL superioare (TRL7 si/sau TRL8). [↑](#footnote-ref-14)